Pendedahan: Selangor bakal hilang 600 ekar tanah kepada Berjaya Land?

Selangor akan menjual majoriti saham dan ratusan ekar tanah milik kerajaan Selangor kepada gergasi hartanah Berjaya Land sebagai langkah menyelesaikan bebanan kewangan melibatkan sebuah projek mega bernilai RM10 bilion, menurut penemuan MalaysiaNow.MalaysiaNow difahamkan ia melibatkan sebanyak 600 ekar tanah dan 55% pegangan saham anak syarikat kerajaan negeri Landasan Lumayan Sdn Bhd (LLSB), yang akan dijual kepada Berjaya Land menerusi sebuah usaha sama.Selangor Maritime Gateway (SMG) dirancang untuk dibangunkan di atas tanah milik kerajaan negeri seluas 600 ekar, yang meliputi 56km jajaran Sungai Selangor, dengan nilai pembangunan kasar (GDV) berjumlah RM10 bilion.Sumber yang arif dengan projek itu berkata, LLSB telah menerima dana pinjaman dari kerajaan negeri berjumlah RM45 juta untuk tujuan fasa permulaan projek tersebut.“Namun sehingga kini, syarikat telah mengalami kerugian terkumpul sehingga RM40 juta,” katanya kepada MalaysiaNow.Sebuah laporan audit mengesahkan masalah kewangan dialami LLSB, di mana ia menyatakan dengan jelas kelangsungan atau “going concern” syarikat berada pada tahap yang sangat kritikal.Sementara laporan audit dalaman ke atas LLSB mengenalpasti 11 isu yang diklasifikasikan sebagai kritikal.Ia termasuk kegagalan memberikan beberapa maklumat mengenai peruntukan kos projek.Menurutnya, projek itu bakal mencatatkan kerugian RM3.2 bilion sekiranya kos tambahan itu diambil kira ke dalam kos projek.Selain itu, laporan audit mengesahkan projek itu diluluskan tanpa menjalankan kajian teknikal tanah, pengenalpastian tanah, serta kajian risiko projek yang komprehensif.“Sehingga Jun 2020, tiada sebarang bukti berdokumen yang menunjukkan bahawa kajian risiko komprehensif telah dilaksanakan untuk memastikan matlamat projek itu tercapai dengan lancar mengikut garis masa dan kos ditetapkan,” tambahnya.LLSB juga didakwa tidak mengamalkan perbelanjaan berhemah.Pada 2019, ahli lembaga pengarahnya meluluskan bonus empat bulan, kenaikan gaji 6%, dan lonjakan gaji pengarah urusan dari RM29,000 kepada RM37,000 sebulan walaupun syarikat tidak mempunyai pendapatan yang cukup untuk menjana operasi.Syarikat itu juga dibebankan kerugian terkumpul dan hutang besar yang membimbangkan.Laporan audit itu turut mendedahkan LLSB tidak mampu untuk membayar balik pinjaman kepada kerajaan negeri mengikut garis masa asal yang telah dipersetujui dan akan mengalami kelewatan purata sehingga 18 bulan.Siasatan MalaysiaNow mendapati terdapat usaha pihak pengurusan dan pemegang saham untuk tidak melaporkan laporan audit ini kepada kerajaan negeri untuk perbincangan dan tindakan selanjutnya.Dalam perkembangan terkini, Berjaya Land mengumumkan usaha sama dengan LLSB untuk menjalankan pembersihan, pemulihan dan pembangunan Sungai Klang.Syarikat usaha sama itu dinamakan Landasan Lumayan Berjaya Sdn Bhd (LLSB), di mana Berjaya Land memiliki 55% saham dan bakinya 45% dimiliki LLSB.Sumber berkata transaksi tersebut tidak dijalankan secara tender terbuka tetapi menerusi rundingan terus dengan Berjaya Land.Langkah menyerahkan projek kepada syarikat swasta itu dipersoalkan Ahli Dewan Undangan Negeri Gombak Setia, Hilman Idham, yang menyifatkannya sebagai “bailout” untuk masalah kewangan yang dihadapi LLSB.


Raikan Gawai dengan berhati-hati, patuhi SOP, kata KM Sarawak

Ketua Menteri Abang Johari Openg menyeru rakyat Sarawak agar merayakan Hari Gawai secara berhati-hati dan sentiasa mematuhi prosedur operasi standard (SOP) walaupun semasa bersama ahli keluarga terdekat sebagai usaha memutuskan rantaian penularan Covid-19 dalam negara.Beliau berkata ini merupakan tahun kedua Hari Gawai terpaksa diraikan dalam keadaan yang amat terhad disebabkan pandemik Covid-19 yang sedang melanda negara dan seluruh dunia, dan menyedihkan kerana ramai yang tidak dapat merayakannya bersama keluarga dan sahabat handai di kampung atau rumah panjang.“Saya mohon ampun dan maaf kepada saudara dan saudari yang tidak dapat kembali ke kampung halaman dan rumah panjang masing-masing, atau ‘pulai ke menua’, kerana larangan rentas negeri atau rentas zon yang dikenakan demi keselamatan kita semua daripada bahaya Covid-19,” katanya dalam perutusan Hari Gawai 2021.Abang Johari berkata sebagai langkah tambahan untuk menangani Covid-19 bersempena Hari Gawai, beliau telah mengarahkan setiausaha kerajaan negeri untuk tidak mengeluarkan lesen laga ayam yang menjadi acara tradisi setiap kali perayaan itu untuk mengurangkan ruang bagi jangkitan terus menular pada sambutan kali ini.“Langkah seperti ini mungkin tidak popular tetapi hendaklah dikenakan supaya rakyat kita lebih selamat. Sebelum ini, arahan supaya ziarah hari raya untuk satu hari sahaja juga keputusan yang tidak popular dalam kalangan masyarakat Islam, namun perlu dilaksanakan supaya keadaan dapat dikawal,” katanya.Abang Johari turut memberi jaminan bahawa kerajaan negeri akan melakukan segala yang terdaya bagi menangani pandemik Covid-19, dan setakat Mei, Sarawak telah membelanjakan sejumlah RM242 juta melibatkan perbelanjaan kuarantin, bekalan makanan, logistik, peralatan dan sebagainya.“Kerajaan GPS (Gabungan Parti Sarawak) telah melakukan yang terbaik untuk rakyatnya ketika negeri dan negara dilanda pandemik Covid-19. Berani saya menyatakan bahawa tiada negeri yang memperuntukkan bantuan khas sebanyak yang telah diperuntukkan di bawah BKSS (Bantuan Khas Sarawakku Sayang) 1.0 hingga 5.0 berjumlah RM2.6 bilion,” katanya.Di samping itu, Abang Johari juga mengajak masyarakat Dayak supaya berusaha ke arah perpaduan kaum seiring dengan masyarakat lain dalam mengejar impian untuk menjadi sebuah masyarakat yang maju dan progresif.“Pemimpin-pemimpin Dayak terdahulu telah berjuang untuk menjadikan Gawai Dayak sebagai platform penyatuan dan identiti kaum Dayak. Oleh itu, saya berharap masyarakat Dayak akan terus merapatkan barisan, terutamanya golongan muda berusaha ke arah perpaduan selari dengan impian pemimpin terdahulu,” tambahnya.


Gerakan mohon maaf atas kenyataan jurucakap berkenaan penjawat awam 'membebankan'

Parti Gerakan hari ini memohon maaf atas kenyataan yang dikeluarkan oleh jurucakap Gerakan Pulau Pinang Mok Kok On, berkenaan penjawat awam baru-baru ini.
Sehubungan dengan itu, Setiausaha Agung Gerakan Mak Kah Keong berkata pihaknya telah menyerahkan kes berkenaan kepada Lembaga Disiplin parti, untuk tindakan selanjutnya.
“Kita ada serah kepada Lembaga Displin untuk mengambil tindakan selanjutnya, biar mereka adakan prosedur yang betul, biar Mok ada hak bersuara dan mendengar.
“Sedikit sebanyak amaran keras telah saya berikan kepada dia (Mok), yang lain saya serahkan kepada Lembaga Displin. Saya akan bawa kes ini kepada Jawatankuasa Kerja Pusat kalau perlu.
“Kalau isu ini memang tidak ada penjelasan bagus atau munasabah (daripada Mok), kita akan gantung (keahlian dia),” katanya pada sidang media di Kuala Lumpur.
Sementara itu, Mak turut menitikberatkan pendirian Gerakan yang turut tidak bersetuju dengan perspektif yang dikeluarkan menerusi kenyataan berkenaan.
“Penjawat awam bukannya beban, sebaliknya tulang belakang negara, setiap kegiatan harian dan kemudahan umum serta kehidupan kita, memang berkait rapat dengan penjawat awam yang telah memberi perkhidmatan yang bagus dalam negara,” katanya.
Media tempatan sebelum ini melaporkan Mok dalam kenyataan di media sosial, menyifatkan penjawat awam sebagai membebankan, selain mempersoalkan tindakan kerajaan menambah jumlah penjawat awam.
Dilaporkan juga kenyataan itu yang telah dipadam pada masa terkini, mendapat kritikan daripada pelbagai pihak termasuk Ahli Parlimen Bangi Syahredzan Johan, yang menyifatkan kata-kata Mok menimbulkan kemarahan dan mengguris hati penjawat awam.


Ahli akademik ‘clock in’ antara punca kemerosotan universiti awam

Kemasukan budaya korporat di universiti termasuk tergesa-gesa untuk memenuhi sesetengah indeks prestasi utama (KPI), termasuk amalan tidak beretika yang muncul disebabkan budaya kerja sebegitu dikatakan sebagai punca kemerosotan universiti awam susulan pendedahan terbaru yang menjejaskan imej institusi pengajian tinggi di Malaysia.Syed Farid Al-Attas, rakyat Malaysia yang mengajar di Universiti Nasional Singapura (NUS) menjelaskan contoh-contoh budaya korporat yang tidak sesuai dengan dunia akademik.Antaranya seperti budaya “clock in” ataupun sistem daftar diri harian untuk mula bekerja.“Saya rasa hampir di semua universiti, mereka mesti ada budaya ‘clock in’. Mesti berada di kampus dari jam berapa ke berapa, seperti waktu pejabat sedangkan ia tidak berlaku di universiti bertaraf tinggi di luar negara,” kata profesor di Jabatan Sosiologi, NUS itu kepada MalaysiaNow.“Yang penting dia mesti menunjukkan dia bekerja. Dia sudah menerbitkan berapa buku, berapa makalah (artikel) yang bagus, penerbitan yang bagus. Bukan soal dia kerja atau menulis di biliknya, di kampus atau dia duduk di kedai kopi”.Syed Farid Al-Attas. Gambar: NUSPada Ahad, MalaysiaNow melaporkan penemuan daripada dua orang profesor dari Republik Czech, yang antara lain turut mendedahkan ahli akademik Malaysia termasuk dalam kalangan penulis terkenal yang menerbitkan lebih daripada 300 “jurnal pemangsa” atau penerbitan dipersoalkan standard kandungan dan editorial, dan dikatakan kebiasaannya menerima bayaran untuk menerbitkan artikel.Jurnal pemangsa merupakan penerbitan yang dipersoalkan standard kandungan dan editorial, serta dikatakan sering menerima bayaran untuk menerbitkan artikel.Pengkritik sosial Chandra Muzaffar dan ahli akademik Faisal Tehrani menyuarakan mengenai universiti tempatan menjadi mangsa kepada imperialisme akademik.Mereka berkata, dalam perlumbaan untuk disenaraikan dalam ranking global yang diatur di Barat, kebanyakan meletakkan kepentingan terhadap jumlah penyelidikan yang dihasillkan untuk dipetik di dalam jurnal antarabangsa.Farid berkata, sikap universiti yang terlalu menekankan kepada kuantiti penerbitan artikel di dalam jurnal berprestij peringkat antarabangsa menguatkan lagi budaya korporat ke dalam institusi pengajian tinggi negara.“Tidak ada guna kalau kita keluarkan 10 makalah yang hanya merupakan tulisan yang dikatakan diskriptif. Tulisan gambaran. Tetapi tiada huraian, analisis, teori, dan konsep yang baru dan original.“Jadi, dua atau tiga makalah yang bercorak teoritikal yang menyumbang kepada persoalan teoratik dan penghasilan metodologi yang baru. Dua atau tiga makalah seperti itu lebih berguna berbanding 10 makalah yang hanya menggambarkan sesuatu,” katanya.Farid menegaskan pengulangan dalam penyelidikan apabila terlalu banyak jurnal diterbitkan tidak akan menjadikan seseorang ahli akademik itu lebih baik dan dikenali dengan sumbangan ilmu dalam bidang yang dipeloporinya.“Contohnya, jika saya menghasilkan satu atau dua makalah dan menghidangkan satu penafsiran pendekatan Ibnu Khaldun ataupun saya mengemukakan teori yang baru mengenai Ibnu Khaldun yang dipengaruhi oleh Ibnu Khaldun. Satu pendekatan yang baru, itu jauh lebih berguna.“Saya juga akan dikenali di seluruh dunia dalam kalangan ahli-ahli dalam bidang pemikiran Islam. Saya akan jadi terkenal dan ia juga boleh menaikkan nama universiti saya. Itu yang kita namakan kualiti berbanding kuantiti.”Katanya, strategi yang menekankan kepada jumlah penghasilan sesuatu perkara mungkin sesuai dengan sektor korporat demi keuntungan kerana institusi pendidikan seharusnya menghasilkan ilmu yang baru bukan jumlah penerbitan yang ditekankan.Pensyarah manipulasi pelajarPada masa sama, katanya, standard universiti tempatan semakin diragui dengan wujudnya amalan tidak beretika apabila terdapat segelintir pensyarah memaksa pelajar pasca siswazah menyenaraikan nama mereka sebagai penulis bersama kajian sedangkan tiada sumbangan diberikan.“Ini tidak beretika dan tidak betul. Jadi, ada pensyarah yang punyai banyak penerbitan tetapi kita kurang pasti berapa banyak yang sebenarnya dia sudah tulis, dah adakah dia sendiri yang tulis?“Inilah juga yang menjejaskan budaya akademik,” katanya dan menambah trend itu semakin berleluasa sejak beberapa universiti tempatan menekankan jumlah penerbitan sebagai indeks prestasi utama (KPI) ahli akademik.Farid turut menyelar universiti tempatan yang dikatakan tidak memahami budaya penyelidikan apabila sarjana digalakkan menerbitkan artikel dalam jurnal berprestij dalam bahasa Inggeris.Katanya, ini menyebabkan sarjana tempatan cenderung menulis dalam bahasa Inggeris berbanding bahasa Melayu untuk membicarakan gagasan idea dan teori dalam proses penghasilan penyelidikan mereka.“Walaupun kita mesti tulis dalam bahasa Inggeris. Pada masa yang sama, kita juga perlu menulis dalam bahasa Melayu. Kita menggunakan bahasa kebangsaan untuk mengungkapkan gagasan idea supaya dapat berkomunikasi dengan rakyat Malaysia dan rakyat serantau yang tidak berbahasa Inggeris,” katanya.Farid berkata, jika trend itu berterusan dalam budaya akademik negara, lambat laun, penghasilan artikel dan jurnal dalam bahasa Melayu akan dianggap sebagai lebih rendah martabatnya.“Dan memang ia akan menjadi lebih rendah kerana orang yang mempunyai kemahiran lebih tinggi, mereka memilih untuk tulis dalam bahasa Inggeris dan menerbitkan artikel mereka ke dalam jurnal antarabangsa.“Sebab kalau kita hanya tulis dalam bahasa Melayu dan tidak terbitkan makalah kita ke dalam jurnal ranking yang tinggi, jadi tak boleh naik pangkat. Tidak boleh ambil bahagian dalam mana-mana anugerah. Biasanya begitu,” katanya.


Tunisia tangkap lebih ramai pengkritik presiden

Polis Tunisia pada Isnin menahan dua pengkritik terkenal presiden Kais Saied dan ketua stesen radio yang menyiarkan kritikan terhadap presiden, sebagai sebahagian daripada gelombang tangkapan yang menyasarkan ahli politik dan pengkritik kerajaan.
Polis menyerbu rumah Noureddine Bhiri, pegawai kanan dalam parti pembangkang terbesar Ennahda dan seorang pengkritik terkemuka Saied, kata peguamnya Samir Dilou melalui telefon.
“Polis menyerbu rumah Noureddine Bhiri, menyerang isterinya, dan menangkapnya,” kata Dilou kepada Reuters.
Pihak berkuasa juga menyerbu rumah ketua Mosaique FM, Noureddine Boutar, yang stesen radionya sering menyiarkan kritikan terhadap Saied, dan menangkapnya selepas menggeledah rumahnya, kata peguamnya Dalila Ben Mbarek.
Polis turut menahan aktivis politik dan peguam Lazhar Akremi, kata peguam dan aktivis pembangkang.
Sejak Sabtu, polis telah menahan ramai tokoh yang menyuarakan bantahan terhadap Saied atau cuba menggerakkan protes terhadapnya.
Mereka termasuk seorang pemimpin perniagaan terkemuka yang mempunyai hubungan rapat merentasi spektrum politik, seorang bekas menteri kewangan, seorang lagi bekas pegawai kanan Ennahda, dua hakim dan seorang bekas diplomat. Peguam berkata mereka ditahan kerana disyaki mengancam keselamatan negara.
Polis, Kementerian Dalam Negeri mahupun Pejabat Perdana Menteri tidak mengulas secara terbuka mengenai penahanan itu atau menjawab permintaan untuk mendapatkan komen.
Parti Islam Ennahda mengecam "penculikan musuh Saied".
"Mengganggu tokoh pembangkang, wartawan, ahli perniagaan dan kesatuan sekerja adalah bukti kecelaruan dan ketidakupayaan untuk menghadapi krisis," katanya dalam satu kenyataan.
Pada Julai 2021, Saied secara mengejut menutup parlimen, memecat kerajaan dan mula memerintah melalui dekri sebelum mengarang semula perlembagaan, langkah yang digelar pengkritik sebagai rampasan kuasa yang meruntuhkan demokrasi yang dibina selepas revolusi 2011.
Saied telah menafikan rampasan kuasa, berkata tindakannya adalah sah dan perlu untuk menyelamatkan Tunisia daripada huru-hara.
Walaupun beberapa ahli politik telah menghadapi penahanan sejak Saied merampas kuasa, tidak ada tindakan keras besar terhadap perbezaan pendapat.
Pada tahun lepas, Bhiri ditahan selama dua bulan kerana dituduh membantu militan Islam lolos ke Syria, tuduhan yang beliau dan nafikan.
Televisyen negara sebahagian besarnya telah menghentikan penyiaran wawancara dengan pengkritik presiden.


Kes harian menurun ke paras 3,000

3,010 kes baru Covid-19 direkodkan hari ini menjadikan jumlah keseluruhan kes sebanyak 2,808,347.2,584 pesakit juga direkodkan sembuh, menjadikan jumlah keseluruhan pesakit sembuh sebanyak 2,735,355.Dalam pada itu, kes yang memerlukan rawatan di unit rawatan rapi (ICU) adalah sebanyak 284 kes di mana 191 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 182 kes di mana 146 adalah kes Covid-19.Dari 2,882 kes harian yang dilaporkan pada hari ini, 28 kes (0.9%) adalah daripada Kategori Tiga, Empat, dan Lima, dan 2,982 kes (99.1%) lagi adalah terdiri daripada Kategori Satu dan Dua.


Ahli Parlimen Kepong dihalau keluar, digantung 5 hari

Lim Lip Eng (DAP- Kepong) digantung daripada menghadiri sidang Dewan Rakyat selama lima hari susulan tindakannya menghina dan mempersoalkan keputusan Timbalan Yang Dipertua Dewan Rakyat, Azalina Othman Said, ketika sidang Dewan Rakyat semalam.Speaker Dewan Rakyat, Azhar Azizan Harun mengeluarkan arahan itu selepas wakil rakyat DAP itu menyifatkan keputusan terhadap kenyataan Tiong King Sing (GPS-Bintulu) terhadap Ketua Pengarah Kesihatan, Dr Noor Hisham Abdullah, sebagai keputusan “bodoh”.“Macam mana awak boleh kata rulling Speaker bodoh!,” soal Azhar.Beliau juga menuduh Azhar bersekongkol dengan Tiong untuk menghina petugas barisan hadapan, menyebabkan speaker mengarahkan beliau keluar Dewan Rakyat dan menggantungnya.Pada mulanya Azhar hanya menggantung Lim selama dua hari namun disebabkan kedegilannya untuk mengikut arahan dan terus bertekak dengan speaker membuatkan Azhar menukar kepada lima hari dan meminta polis untuk masuk bagi membawa keluar ahli Parlimen Kepong itu.“Kamu keluar, kalau tidak saya panggil polis.”Pertikaian itu bermula apabila Lim Guan Eng (DAP- Bagan) meminta Azhar untuk melihat kembali keputusan yang dibuat Azalina berhubung kenyataan Tiong yang didakwa menghina Noor Hisham semalam.Namun menurut Azhar keputusan itu sudah dibuat dan “tidak baik” jika dia mengubah keputusan berkenaan.“Saya dah baca hansard. Saya berpendapat retorika bahasa dan penggunaan kata amat besar dan saya perhalusi hansard dan apabila ruling dah dibuat itu final (muktamad) maka saya tidak ada kuasa revisit (kaji semula),” kata Azhar.Semalam kenyataan Tiong yang menyifatkan Noor Hisham “takut mati” kerana tidak hadir sendiri ke Sabah untuk melakukan pengawasan wabak Covid-19 di negeri itu mencetuskan kekecohan di dalam Dewan Rakyat hingga menyebabkan R S N Rayer (DAP- Jelutong) digantung dua hari.“DG (Dr Noor Hisham) takut mati sebab dia tak turun di Sabah, tak lockdown awal-awal di penjara,” kata wakil rakyat dari Sarawak itu.Azalina ketika itu memberi dua pilihan kepada Tiong sama ada untuk menarik balik kenyataannya atau menjelaskan perkara yang disebutkannya.Bagaimanapun, Tiong tetap enggan menarik balik kenyataannya.“Ini suara petugas barisan hadapan, jadi saya tidak mahu tarik balik. Selalu (Noor Hisham) hantar orang. Dia kena pergi jugalah,” tegas Tiong.


Pendedahan: Siasatan Perancis terhadap skandal rasuah libatkan projek MRT KL

Pihak berkuasa Perancis sedang menyiasat dakwaan serius penipuan dan rasuah melibatkan projek Klang Valley Mass Rapid Transport (KVMRT), dalam apa yang dilihat sebagai satu lagi siasatan rasuah melibatkan kepentingan Perancis dan Malaysia semasa pentadbiran Najib Razak selepas kes rasuah pembelian kapal selam Scorpene yang mendapat publisiti meluas beberapa tahun lalu.MalaysiaNow difahamkan skandal itu melibatkan projek MRT2 bernilai kira-kira RM692 juta, dengan tumpuan siasatan kepada sebuah syarikat di Malaysia yang dikaitkan dengan sebuah konglomerat Perancis yang terkenal dengan kes penipuan kerana memalsukan ujian keselamatan dan kualiti yang dijalankannya.Projek MRT2 yang turut dikenali sebagai Laluan Putrajaya diluluskan oleh kerajaan pada 2015 adalah fasa kedua KVMRT.Ia menghubungkan beberapa bandar ke Putrajaya, merangkumi 30 stesen sepanjang kira-kira 60km.Projek itu juga turut menghubungkan laluan Kereta Api Berkelajuan Tinggi (HSR) antara Kuala Lumpur dan Singapura.Semakan MalaysiaNow dengan sumber yang mengetahui berhubung siasatan yang dilancarkan di Paris baru-baru ini mendedahkan senarai nama orang kenamaan termasuk seorang individu yang merupakan pembantu kanan bekas perdana menteri, termasuk seorang kerabat diraja.Difahamkan, sekurang-kurangnya tiga syarikat Malaysia dipercayai berada di bawah radar penyiasat badan anti rasuah di Paris.Salah satu daripadanya ialah Colas Rail System Engineering Sdn Bhd, yang dikaitkan dengan Colas Corporation (Colas SA), syarikatsenarai awam Perancis yang memulakan projek infrastruktur mega di beberapa negara, termasuk lebuh raya, lapangan terbang dan perumahan.Tiga syarikat tempatan lain turut dinamakan.Anak syarikat Colas di sekurang-kurangnya dua negara Afrika didapati terlibat dalam amalan rasuah bagi pelaksanaan kontrak projek pembinaan utama di sana.Colas Rail System Engineering Sdn Bhd diperbadankan di Malaysia pada 2009 bagi tujuan mendapatkan kontrak pembangunan Greater Kuala Lumpur, sebuah projek urbanisasi mega merangkumi ibu kota dan metropolis utama di sekitar Lembah Klang.Syarikat itu menggunakan perkhidmatan firma yang berpangkalan di Hong Kong bagi menyelia projek pembinaannya di Malaysia.Pada 2011, firma Hong Kong membantu Colas Rail dalam menubuhkan CMC-Colas-Uniway, sebuah kerjasama antara Colas, CMC Engineering Sdn Bhd dan Uniway.Bulan lalu, Suruhanjaya Pencegahan Rasuah Malaysia (SPRM) dilaporkan menahan tiga pengarah dan dua bekas pengarah sebuah syarikat kejuruteraan dalam siasatan rasuah melibatkan projek MRT.Kes itu disiasat mengikut Seksyen 16 Akta SPRM kerana meminta dan menerima rasuah.MalaysiaNow sedang menghubungi pihak yang terlibat dengan siasatan bagi mendapatkan maklum balas mereka.Siasatan terhadap anak syarikat Colas di Malaysia bukan kali pertama dijalankan terhadap firma Perancis yang mempunyai projek di lebih 10 negara membangun di Asia dan Afrika.Tahun lalu, Colas Djibouti mencapai penyelesaian dengan kerajaan AS bagi membayar AS$12.5 juta selepas mengaku membekalkan simen konkrit berkualiti rendah untuk digunakan dalam pembinaan lapangan terbang Tentera Laut AS di Djibouti.Pihak berkuasa Djibouti turut mendakwa syarikat itu memalsukan keputusan ujian kualiti bahan yang digunakannya.“Dalam satu contoh yang sangat teruk, dalam respons kepada permintaan pihak berkuasa bagi analisis air yang digunakan dalam campuran simen konkritnya, Colas Djibouti memberikan analisis bagi air minuman botol yang dibeli di kedai,” kata Jabatan Kehakiman AS dalam satu kenyataan tahun lalu.Awal tahun ini, Colas Madagascar dikenakan sekatan oleh Bank Dunia berhubung amalan penipuan berkait projek pembangunan lapangan terbang di Madagascar.Bank Dunia yang membiayai sebahagian projek itu berkata syarikat tersebut mengatur pertemuan yang tidak wajar dengan pegawai kerajaan semasa pemberian tender bagi konsesi selama 28 tahun untuk mengendalikan lapangan terbang itu.


RUU anti lompat parti akan dibahas 27 Julai dan digulung 28 Julai

Undang-undang berhubung anti lompat parti akan dibentang pada 27 dan jika tiada halangan akan digulung keesokan harinya, kata Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar.
Beliau berkata rang undang-undang (RUU) berhubung peruntukan larangan ahli Parlimen bertukar parti itu juga, telah menjalani banyak sesi libat urus sejak Januari lepas, sekali gus sudah lazim diketahui dalam kalangan ahli Parlimen di Dewan Rakyat.
Tambah beliau, corak bagi RUU itu juga berlainan jika dibandingkan dengan undang-undang sedia ada, berikutan ia dibuat jawatankuasa pilihan khas dan dicetak oleh pihak Parlimen, dan bukannya dibuat dari kamar Jabatan Peguam Negara.
“Jadi saya nak jelaskan di situ, prosedur RUU itu sendiri, semua ahli Parlimen sudah tahu. Insya-Allah, pada 27 ia akan dibahas dan pada 28 petang, jam 2.30, insya-Allah saya akan menggulungnya.
“Kalau tiada halangan, ahli Parlimen setuju (dengan RUU itu), kita akan dapat menamatkan dan menyelesaikan perkara itu sebelum pukul 5.30 petang,” katanya pada sidang media selepas menghadiri majlis anugerah Lang International Corporate Titan Awards (LICTA) 2021.
Terdahulu beliau memaklumkan, libat urus Bahagian Hal Ehwal Undang-undang dan Jabatan Peguam Negara (AGC) bersama ahli Dewan Rakyat kerajaan, akan diadakan pada 25 Julai dan libat urus bersama ahli Dewan Rakyat pembangkang pada keesokan harinya.
Dalam perkembangan lain, ketika ditanya mengenai akta berhubung kebankrapan, beliau berkata kerajaan sedang mengkaji mekanisme mengikut model negara lain, untuk menangani masalah muflis dengan berkesan.
Katanya, walaupun kerajaan sudah meningkatkan nilai ambang dari RM50,000 ke RM100,000 pada 2020, namun beliau berpendapat meningkatkan nilai ambang baharu kepada jumlah yang lebih tinggi kini, adalah bukan satu penyelesaian yang baik, khususnya dengan kesan susulan impak Covid-19.
“Walaupun ia (peningkatan nilai ambang) boleh bertahan buat sementara tetapi kita perlu mencari mekanisme terbaik mengikut model negara lain... Dan kajian ini sudah dibuat, saya tidak boleh berjanji bila satu-satu pindaan boleh dibuat, menerusi libat urus dengan semua pihak, Bank Negara Malaysia (BNM), persatuan bank dan sebagainya.
“Kita mesti ingat satu perkara yang penting, kita sedang bergerak ke arah negara usahawan menjelang 2030, kalau ramai sangat terbabit dengan muflis ini, anak belia kita lari daripada berusaha, akan membantutkan usaha kerajaan menjadikan Malaysia sebagai negara peniaga,” katanya.
Mengulas lanjut, beliau memaklumkan undang-undang berhubung muflis itu diwujudkan pada zaman British, dan belum pernah diubah secara menyeluruh.


PN, sekutu dijangka bertembung di 11 kerusi DUN Sabah

Berdasarkan kepada nama-nama calon yang diumumkan semalam, Perikatan Nasional (PN) dan rakan sekutunya Barisan Nasional (BN) dan PBS dijangka akan bertembung antara satu sama lain di sekurang-kurangnya 11 kerusi Dewan Undangan Negeri (DUN) dalam Pilihan Raya Negeri (PRN) Sabah.Kerusi-kerusi terbabit adalah Bengkoka (Umno/PBS), Telupid (Umno/ PBS), Matunggong (PBS/PBRS), Kadamaian (PBS/PBRS), Tandek (PBS/PBRS), Tulid (PN/PBRS), Sook (PN/PBRS), Kapayan (MCA/PBS), Karamunting (MCA/PBS), Paginatan (Umno/PN) dan Tanjung Aru (Umno/PBS).Secara keseluruhannya, PN yang terdiri daripada Bersatu, Star dan SAPP, akan bertanding 29 kerusi, PBS 15 kerusi, manakala BN yang terdiri daripada Umno, MCA dan PBRS pula 40 kerusi.PRN Sabah mempunyai 73 kerusi untuk ditandingi dengan hari pencalonan ditetapkan pada Sabtu manakala hari mengundi pada 26 Sept.PN, BN dan PBS, akan menggunakan simbol masing-masing pada PRN ini.Sementara itu Warisan Plus yang terdiri daripada Warisan, DAP dan Amanah, akan bertanding di 54 kerusi dan Upko (14), menjadikan jumlah keseluruhan 68 kerusi. PKR masih belum mengumumkan kerusi yang akan mereka tandingi.Warisan Plus, Upko dan PKR juga akan menggunakan logo masing-masing dalam PRN ini.


Bawa keputusan PRU15 di mahkamah jika ada unsur rasuah, kata TPM

Bawa dan pertikaikan keputusan pilihan raya di mahkamah jika terdapat bukti wujudnya amalan rasuah, kata Timbalan Perdana Menteri Fadillah Yusof.
Beliau yang juga Menteri Perladangan dan Komoditi berkata mahkamah adalah tempat yang paling sesuai bagi menentukan isu itu jika ada pihak yang tidak berpuas hati, terutama berhubung keputusan Pilihan Raya Umum ke-15 (PRU15) lepas.
“Jika tidak puas hati buktikan keputusan pilihan raya tersebut patut dibatalkan di mahkamah disebabkan ada amalan rasuah,” katanya pada sidang media selepas menghadiri Majlis Amanat Tahun Baharu Kementerian Perladangan dan Komoditi di Putrajaya hari ini.
Bekas perdana menteri Dr Mahathir Mohamad baru-baru ini menerusi hantaran di laman Twitter mendakwa PRU15 adalah yang paling korup dan mendakwa rasuah diberikan secara terbuka sebelum mengundi.
Fadillah yang juga naib presiden kanan Parti Pesaka Bumiputera Bersatu Sarawak (PBB) berkata sesiapa sahaja boleh membuat dakwaan tanpa mengemukakan sebarang bukti.
“Kita ada banyak agensi bertanggungjawab untuk mengurus perkara sedemikian dan biarlah agensi berkenaan laksana tugas dan peranan mereka. Kalau terbukti mereka boleh failkan di mahkamah," katanya.


Semak harga, beli tiket melalui aplikasi rasmi syarikat penerbangan, kata menteri

Pengguna perlu menyemak harga dan membeli tiket menerusi aplikasi rasmi yang disediakan syarikat penerbangan bagi mengelak pembelian tiket pada harga tinggi terutama ketika musim perayaan, kata Menteri Pengangkutan Anthony Loke.
Bercakap pada sidang media berkenaan harga tiket penerbangan sempena Aidilfitri 2023 di Putrajaya hari ini, Loke berkata harga tiket adalah berbeza sekiranya pengguna membuat pembelian melalui aplikasi lain.
“Kalau ingin beli tiket MAS, pengguna perlu rujuk harga dalam aplikasi MAB (Malaysia Airlines Bhd), bukan melalui aplikasi lain.
“Kalau pengguna beli tiket MAB melalui aplikasi AirAsia SuperApp, harga adalah berbeza (lebih tinggi),” katanya dan menambah pengguna perlu mengelak pembelian tiket saat akhir sekiranya ingin menikmati kadar harga istimewa.
Loke berkata demikian susulan laporan media mengenai dakwaan bekas Menteri Pengangkutan Wee Ka Siong bahawa harga tiket mencecah RM3,138 bagi kelas ekonomi penerbangan Kuala Lumpur ke Tawau pada 20 April ini.
Katanya sebagai bekas menteri pengangkutan, Wee sepatutnya arif mengenai kaedah pembelian untuk mendapatkan tiket pada kadar harga istimewa ketika musim perayaan.
“Dia (Wee) hanya semak harga melalui AirAsia SuperApp. Mantan menteri tak kan tidak tahu bahawa MAS (MAB) ada aplikasi sendiri. Kalau semak tiket MAS mengapa guna AirAsia SuperApp, ini macam nak beli KFC tapi pergi McDonald’s, tak masuk akal,” katanya.
Loke berkata 80% tiket penerbangan MAB bagi perjalanan Kuala Lumpur ke Tawau dijual pada harga bawah RM841 bagi tempoh 19 hingga 25 April.
Beliau berkata syarikat penerbangan akan menawarkan harga istimewa pada setiap kali musim perayaan bagi membolehkan rakyat pulang ke kampung halaman.
Sebagai contoh, syarikat penerbangan AirAsia menawarkan tambang tetap pada harga RM199 sehala bagi penerbangan dari Kuala Lumpur atau Johor Bahru ke Kuching, Sibu, Bintulu serta Miri; dan RM249 sehala dari Kuala Lumpur ke Kota Kinabalu dan Tawau, serta Johor Bahru ke Kota Kinabalu, katanya.


Soalan yang Apandi perlu jawab

Mohamed Apandi Ali ingin tahu asas dan sebab keputusan dibuat untuk tidak teruskan cadangan menuntut semula Batu Puteh sebagai milik Malaysia.
Saya telah jelaskan perkara ini berkali-kali. Yang perlu dijelas ialah bagaimana Apandi mencadang penyelesaian kes Jho Low dengan tawaran Jho Low untuk bayar kepada kerajaan Malaysia sebanyak RM1.5 bilion.
Apandi telah mendakwa dahulu bahawa tidak ada kesalahan yang dibuat oleh Najib Razak dalam kes 1MDB. Ini bermakna Jho Low juga tidak bersalah.
Jikalau tidak bersalah apa sebabnya Jho Low bercadang bayar RM1.5 bilion kepada kerajaan Malaysia. Cara orang yang tidak bersalah ialah dengan kembali ke Malaysia dan sanggup dibicara di mahkamah.
Tetapi Jho Low masih tidak sanggup kembali ke Malaysia walaupun sanggup menghubungi Apandi. Kesanggupan Apandi menerima tawaran Jho Low tentulah kerana Apandi sekarang akui yang Jho Low bersalah.
Lagi pun Najib didapati bersalah dengan kesemua tuduhan di mahkamah apabila dibicara. Sekaligus keputusan Apandi bahawa Najib tidak melakukan apa-apa kesalahan, ditolak oleh mahkamah apabila Najib dibicara. Ini bemakna Apandi cuai dalam menjalankan amanah sebagai peguam negara.
Yang menjadi soalan ialah apakah jenis hubungan Apandi dengan Jho Low semasa ia memutuskan bahawa tidak ada apa-apa kesalahan yang dibuat oleh Najib.
Jika ada hubungan maka "conflict of interest" berlaku. Keputusan Apandi ini telah menghalang mahkamah daripada membicarakan kes Najib dan juga melindungi Jho Low.
Adalah penting siasatan dibuat berkenaan hubungan Apandi dengan Jho Low.
Dr Mahathir Mohamad adalah bekas perdana menteri Malaysia.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Vaksinasi harian rekod angka tertinggi, lebih 1.18 juta terima vaksin lengkap

Program Imunisasi Covid-19 Kebangsaan mencatat rekod vaksinasi harian tertinggi semalam dengan pemberian sebanyak 151,309 dos selepas ia dilaksanakan bermula 24 Februari lepas.Jawatankuasa Khas Jaminan Akses Bekalan Vaksin Covid-19 (JKJAV) memaklumkan daripada keseluruhan dos yang diberikan semalam, seramai 105,722 individu mendapat suntikan pertama.“Sementara itu, 45,587 lagi menerima dos kedua,” demikian menurut jawatankuasa itu menerusi laman Twitternya.Dalam pada itu, Menteri Kesihatan Dr Adham Baba berkata sehingga semalam seramai 1,180,744 individu di negara ini telah melengkapkan dua dos vaksin Covid-19 masing-masing.Dr Adham menerusi akaun Twitternya berkata seramai 2,609,377 individu telah menerima dos pertama, menjadikan jumlah keseluruhan pemberian dos pertama dan kedua di negara ini ialah 3,790,121 dos setakat semalam.Beliau berkata lima negeri yang telah melengkapkan kedua-dua dos tertinggi ialah Selangor dengan 152,215 dos diikuti Sarawak (124,820), Kuala Lumpur (108,740), Perak (108,361) dan Johor (107,192).Semalam, Menteri Penyelaras Program Imunisasi Covid-19 (PICK) Kebangsaan Khairy Jamaluddin berkata kerajaan menyasarkan lebih 200,000 orang akan menerima suntikan vaksin Covid-19 sehari bermula Julai ini.Khairy, yang juga menteri sains, teknologi dan inovasi berkata jumlah itu kemudian akan ditingkatkan kepada lebih 300,000 orang sehari mulai Ogos.Setakat semalam, 52.7% atau 12,774,132 individu telah mendaftar untuk Program Imunisasi Covid-19 Kebangsaan dan Selangor mencatatkan jumlah pendaftaran tertinggi iaitu 3,367,090 orang.Mengikut perancangan, fasa kedua program itu yang bermula April hingga Ogos ini akan melibatkan pemvaksinan 9.4 juta warga emas, kumpulan rentan dan Orang Kurang Upaya.Fasa ketiga bermula bulan lepas hingga Februari 2022 pula melibatkan individu 18 tahun dan ke atas, warganegara dan bukan warganegara, dengan sasaran 13.7 juta orang atau lebih.Pada fasa pertama program yang berlangsung dari Februari hingga April lepas, kira-kira 500,000 petugas barisan hadapan termasuk warga kesihatan menerima vaksin itu.


Sarawak juga akan benarkan vaksinasi secara ‘walk-in’

Sarawak memberikan lampu hijau bagi mereka yang belum menerima janji temu vaksinasi untuk mendapakan suntikan vaksin di pusat-pusat pemberian vaksin di seluruh negeri itu dalam usahanya meningkatkan kadar imunisasi.“Badan Bertindak Imunisasi Covid-19 (CITF) sudah memberi kebenaran untuk semua PPV menjalankan vaksinasi ‘walk-in,” kata jawatankuasa pengurusan bencana negeri itu dalam kenyataan hari ini.Ia turut berkata mereka yang belum menerima janji temu vaksinasi perlu menghubungi JPBN kawasan mereka dari 23 Julai hingga 5 ogos depan bagi mendapatkan janji temu vaksinasi.“Sarawak mahu menekankan bahawa pentingnya dos vaksinasi dilengkapkan mengikut jenis dan waktu yang telah ditetapkan,” tambahnya.Langkah terbaru Sarawak tersebut menyusuli program serupa yang kini dilaksanakan di Lembah Klang bagi memudahkan warga emas mendapatkan suntikan vaksin.Ia adalah sebahagian program pemandu yang diumumkan Menteri Kesihatan Dr Adham Baba baru-baru ini dan turut diperluaskan ke negeri-negeri lain.


Kerajaan tidak buka pintu sempadan negara sewenang-wenangnya, kata PM

Kerajaan tidak akan membuka pintu sempadan negara sewenang-wenangnya, sebaliknya kebenaran kemasukan pengembara bukan warganegara bergantung kepada maklumat situasi Covid-19 dari negara asal mereka, kata Ismail Sabri Yaakob.Perdana menteri berkata buat masa ini kerajaan meletakkan syarat mereka yang lengkap vaksinasi dibenarkan masuk ke negara ini, namun sempadan belum dibuka kepada pelancong.“Kalau kita lihat dari segi sejarahnya walaupun kita buka pintu negara kita kepada warganegara asing untuk masuk tetapi perkembangan di negara asal pengembara itu juga diambil kira.“Setiap tindakan kerajaan kita dapat pandangan dan cadangan kementerian kesihatan (KKM) yang buat penilaian risiko, kita tidak buka (sempadan) sewenang-wenangnya,” katanya pada sesi soal jawab pada persidangan Dewan Negara hari ini.Ismail menjawab soalan tambahan Senator Razali Idris sama ada kerajaan mempunyai pelan krisis pengurusan Covid-19 nasional sekiranya pintu sempadan dibuka, akan berlaku lonjakan kes dan penularan varian baharu seperti yang berlaku di negara lain.


Twitter akan benarkan panggilan, pemesejan disulitkan, kata Musk

Ketua Eksekutif Twitter Inc Elon Musk pada hari Selasa mendedahkan butiran tentang ciri baharu platform media sosial itu termasuk menambah panggilan dan pemesejan yang disulitkan.
Tahun lepas, Musk membentangkan rancangan untuk "Twitter 2.0 The Everything App", yang katanya akan mempunyai ciri seperti mesej langsung (DM), tweet panjang dan pembayaran.
"Tidak lama lagi akan ada sembang suara dan video daripada peranti anda kepada sesiapa sahaja di platform ini, jadi anda boleh bercakap dengan orang di mana-mana sahaja di dunia tanpa memberi mereka nombor telefon anda," kata Musk di Twitter semalam.
Ciri panggilan di Twitter akan membawa platform blog mikro itu mirip dengan aplikasi media sosial Meta, Facebook dan Instagram, yang mempunyai ciri yang sama.
Musk berkata versi mesej langsung yang disulitkan akan tersedia di Twitter mulai Rabu, tetapi tidak menyatakan sama ada panggilan akan disulitkan.
Twitter minggu ini berkata ia akan memulakan proses pembersihan dengan mengalih keluar akaun yang tidak aktif selama beberapa tahun.


4 mangsa kritikal susulan letupan bangunan di Paris

Satu letupan yang dipercayai berpunca daripada kebocoran gas melanda sebuat bangunan di tengah Paris semalam, menyebabkan empat orang dilaporkan berada dalam keadaan kritikal dan kemusnahan teruk, kata pegawai.
Menurut Menteri Dalam Negeri Perancis Gerald Darmanin, pasukan penyelamat pada sebelah petang masih mencari dua individu yang masih hilang akibat runtuhan itu.
Beliau memberitahu pemberita di tempat kejadian bahawa empat mangsa yang cedera parah berada dalam kritikal, manakala 33 lagi cedera ringan.
Letupan itu diikuti dengan kebakaran besar yang menyebabkan bangunan itu, yang menempatkan sebuah sekolah fesyen, runtuh di daerah bersejarah ibu kota Perancis.
Imej menunjukkan serpihan bersepah di kawasan sekitar bangunan, ketika api marak.
Kira-kira 70 jentera dan 270 anggota bomba dikerahkan untuk memadamkan kebakaran. Sembilan doktor turut berada di tempat kejadian.
Perkhidmatan bomba berkata telah berlaku "letupan" yang telah "menyebabkan dua bangunan runtuh", tetapi polis kemudian berkata hanya satu bangunan runtuh.
Beberapa saksi memberitahu AFP di tempat kejadian mereka telah mendengar "letupan kuat".
Menurut wartawan AFP, tingkap berkecai sejauh 400 meter.
Datuk Bandar Paris, Anne Hidalgo mengumpulkan unit krisis dan menulis di Twitter: "Fikiran saya terlebih dahulu kepada mangsa dan orang tersayang mereka."
Kebakaran yang berlaku selepas letupan itu kini telah "dipadamkan", kata ketua polis Paris Laurent Nunez di tempat kejadian, sambil menambah bahawa "kerja-kerja menyelamat masih dijalankan di bawah runtuhan" untuk mencari lebih banyak mangsa yang terperangkap.
Menurut Nunez, anggota bomba "berjaya menghalang api daripada merebak ke dua bangunan bersebelahan yang serius tidak stabil akibat letupan".
Letupan itu disebabkan oleh "letupan gas", kata datuk bandar daerah itu di Twitter, walaupun ini tidak disahkan oleh pegawai lain.
Datuk Bandar Daerah ke-5 di tengah Paris, Florence Berthout berkata bangunan utama yang terjejas ialah sekolah fesyen swasta – yang dikenali sebagai Paris American Academy – bersebelahan dengan bekas hospital tentera Val-de-Grace.
Menurut datuk bandar, bunyi letupan "agak besar" merebak "di sebahagian daerah".
Siasatan mengenai punca letupan dilancarkan serta-merta, kata pendakwa raya.


Najib tarik balik saman terhadap kerajaan, kekal saman Tommy Thomas

Najib Razak hari ini menarik balik saman terhadap kerajaan Malaysia berhubung dakwaan menyalahgunakan kuasa untuk mendakwanya dalam beberapa kes berkaitan 1Malaysia Development Berhad (1MDB).
Bagaimanapun Najib sebagai plaintif meneruskan saman terhadap bekas peguam negara Tommy Thomas selaku defendan pertama.
Terdahulu peguam Firoz Hussein Ahmad Jamaluddin yang mewakili Najib memaklumkan kepada mahkamah bahawa anak guamnya memutuskan untuk memberhentikan kes saman terhadap kerajaan selaku defendan kedua.
“Saman terhadap kerajaan dihentikan,” kata Firoz Hussein semasa prosiding di hadapan hakim Ahmad Bache.
Peguam Alan Adrian Gomez mewakili Thomas.
Najib, 69, hadir di mahkamah memakai sut kelabu dan duduk di galeri awam dengan dikawal beberapa pegawai dari Penjara Kajang. Turut kelihatan isterinya, Rosmah Mansor.
Berdasarkan notis pemberhentian saman yang difailkan Tetuan Raj, Ong & Yudistra semalam, bekas perdana menteri itu memberhentikan sepenuhnya tindakan terhadap kerajaan Malaysia dengan tiada perintah mengenai kos.
Pada 22 Oktober 2021 Najib menfailkan saman itu atas dakwaan pertuduhan terhadapnya adalah sebahagian daripada perbuatan yang telah dirancang lebih awal oleh Thomas dan selaras dengan rancangan kerajaan Pakatan Harapan ketika itu.
Katanya beliau telah didakwa di mahkamah dalam kes salah guna kuasa di bawah Akta Suruhanjaya Pencegahan Rasuah Malaysia 2009 dan pengubahan wang haram di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 membabitkan 1MDB dan International Petroleum Investment Company (IPIC).
Najib menuntut secara bersama dan berasingan daripada Thomas dan kerajaan satu pengisytiharan bahawa Thomas telah melakukan misfeasans dalam jawatan awam serta menuntut kerugian berjumlah lebih RM1.9 juta termasuk bayaran rundingan untuk pasukan audit melakukan semakan dokumentasi bagi penyediaan fakta untuk menangani pendakwaan terhadapnya.


Selepas ketepikan saya, Anwar masih tak jadi PM, kata Dr Mahathir

Dr Mahathir Mohamad hari ini mengatakan Presiden PKR Anwar Ibrahim masih tidak dapat menjadi perdana menteri walaupun mengenepikannya.Bekas perdana menteri itu berkata, kenyataan Anwar sebelum ini yang mengatakan beliau mempunyai sokongan “kukuh dan meyakinkan” adalah tidak benar.“Dalam perancangan Anwar saya tidak ada tempat. Jelas setelah ketepikan saya pun Anwar tidak menang,” kata pengerusi Pejuang itu dalam satu tulisan di blognya Chedet.cc hari ini.“Saya dan kumpulan saya ditolak oleh Anwar kerana dia sudah dapat jumlah sokongan yang mencukupi.“Tetapi kita semua tahu bahawa Anwar masih tidak dapat jadi perdana menteri. Kenyataan Anwar bahawa dia mempunyai cukup bilang didapati tidak benar.”Anwar, yang merupakan ahli Parlimen Port Dickson, sebelum ini mengatakan beliau meminggirkan Mahathir kerana tidak dapat menerima “konspirasi dan pengkhianatan” yang berulang.Anwar berkhidmat sebagai timbalan perdana menteri dari tahun 1993 hingga 1998 ketika Mahathir menjadi perdana menteri kali pertama dahulu.“Saya dan kumpulan saya ditolak oleh Anwar kerana dia sudah dapat jumlah sokongan yang mencukupi.Mahathir turut mempersoalkan apakah beliau juga yang menghalang Anwar ketika presiden PKR itu gagal menubuhkan kerajaan melalui pembelotan ahli Parlimen pada 16 September 2008 bagi menggulingkan bekas perdana menteri Abdullah Badawi.Mahathir berkata, ramai yang percaya Anwar tidak dapat jadi perdana menteri kerana beliau yang menghalang.“Benar dahulu saya berpendapat bahawa kerana sebab tertentu dia hilang kelayakan untuk menjadi perdana menteri Malaysia.“Tetapi apabila Najib (Razak) menjadi kleptokrat, saya sanggup bekerjasama dengan Anwar untuk jatuhkan Najib,” katanya.Menurut Mahathir, beliau tidak pernah menghalang cadangan Pakatan Harapan (PH) untuk Anwar menggantikannya sebagai perdana menteri selepas meletakkan jawatan.“Tetapi belum pun sampai masanya konco-konco Anwar mendesak supaya saya letak jawatan.”


Unicef rayu dana bantuan disalur kepada India dalam hadapi krisis Covid-19

Badan Pertubuhan Bangsa-Bangsa Bersatu (Unicef) Malaysia hari ini menggesa supaya bantuan dana disalurkan kepada India bagi membantu usaha-usaha membendung penularan dahsyat Covid-19 di negara itu.Gesaan itu dilancarkan dalam usaha rayuannya untuk mendapatkan dana khusus bagi menyalurkan bekalan alat bantuan oksigen, alatan ujian pengesanan jangkitan, dan beberapa peralatan kesihatan yang lain kepada India.“Unicef sudah melancarkan rayuan dana bagi membantu India berdepan dengan Covid-19.“Hospital dan pusat kesihatan di seluruh India kini berhempas pulas untuk menangani jumlah kes yang meningkat naik secara drastik.“Alat oksigen tak mencukupi untuk semua pesakit, sistem kesihatan di India ketika ini hadapi kesukaran yang amat teruk akibat gelombang Covid-19 yang dahsyat di negara itu,” kata wakil Unicef di Malaysia, Rashed Mustafa Sarwar.Menurut beliau Malaysia tidak boleh membiarkan India sendirian dalam usaha membendung dan melawan Covid-19 ketika ini.“Kita perlu bertindak segera untuk mengelakkan lebih banyak kehilangan nyawa.”Setakat ini, Unicef membekalkan alat bantuan oksigen dan beberapa kelengkapan kecemasan yang mendesak sebagai respons segera badan tersebut terhadap krisis di India.“Namun banyak lagi yang perlu dilakukan ketika krisis Covid-19 di negara itu yang terus merebak secara drastik,” katanya.Semalam, India menambah 357,229 kes baru dalam tempoh 24 jam, menjadikan jumlah kes terkumpul setakat ini menjadi 20.3 juta.Menurut kementerian kesihatannya, kematian turut meningkat sebanyak 3,449 kepada 222,408.Bagaimanapun, pakar kesihatan menjangka bilangan sebenar kematian jauh lebih tinggi daripada angka rasmi tersebut.Ketika ini Unicef sedang mengumpulkan sejumlah RM86 juta (AS$21 juta) bagi penghantaran bekalan bantuan termasuk beberapa produk oksigen dan kit ujian Covid-19 sementara RM205 juta (AS$50 juta) bagi program bantuan intervensi Covid-19 di pelbagai sektor.“Satu unit alat oksiden yang membantu pesakit Covid-19 bernafas berharga RM3200. Dengan adanya sepuluh orang penderma yang ikhlas menyumbang RM320 seorang, ia dapat membantu usaha kami ini.”Bantuan derma boleh dilakukan secara dalam talian atau penggunaan kod QR: bit.ly/UNICEF-Help-India atau talian hotline: 1300300010.Sumbangan juga boleh dilakukan melalui akaun Maybank (514329602449) United Nation’s Children Fund Emergency.


BNM kekal OPR pada 3%

Jawatankuasa Dasar Monetari (MPC) yang bermesyuarat hari ini memutuskan untuk mengekalkan Kadar Dasar Semalaman (OPR) pada 3%.
Bank Negara (BNM) dalam satu kenyataan berkata pada tahap OPR semasa, pendirian dasar monetari kekal agak akomodatif dan terus menyokong pertumbuhan ekonomi.
“MPC terus menilai bahawa risiko ketidakseimbangan kewangan pada masa hadapan adalah terhad.
“MPC kekal berwaspada terhadap perkembangan semasa dan akan terus memantau data baharu bagi memaklumkan penilaian prospek inflasi dan pertumbuhan dalam negeri,” tambahnya.
“MPC akan memastikan pendirian dasar monetari kekal kondusif untuk pertumbuhan ekonomi yang mampan dalam keadaan harga yang stabil.”
Pada 3 Mei lalu, BNM menaikkan kadar OPR sebanyak 25 mata asas kepada 3% selepas penanda aras bagi kadar pinjaman dan deposit di Malaysia itu dikekalkan 2.75% pada Januari dan Mac.
Kadar OPR pernah diturunkan pada paras terendah kepada 1.75% selepas bermulanya Covid-19 di Malaysia pada awal 2020.
Mengulas lanjut, BNM berkata pendirian dasar monetari bagi kebanyakan bank pusat dijangka kekal ketat, dengan prospek pertumbuhan terus bergantung pada risiko pertumbuhan menjadi lebih perlahan.
Ini terutamanya disebabkan oleh momentum ekonomi utama yang lebih perlahan, inflasi sebenar yang lebih tinggi daripada jangkaan, ketegangan geopolitik yang semakin meruncing dan keadaan pasaran kewangan yang menjadi ketat secara mendadak.
“Susulan pertumbuhan yang kukuh pada suku pertama tahun 2023, ekonomi Malaysia berkembang pada kadar yang lebih sederhana pada bulan-bulan kebelakangan ini.
“Keadaan ini berikutan eksport yang terjejas disebabkan oleh permintaan luaran yang lebih perlahan, seperti yang dijangka,” katanya.
BNM berkata, pertumbuhan bagi bulan-bulan seterusnya pada tahun 2023 akan terus didorong oleh permintaan dalam negeri yang berdaya tahan.
Katanya, perbelanjaan isi rumah terus disokong oleh keadaan pasaran pekerja yang menggalakkan, terutamanya dalam sektor berorientasikan dalam negeri.
Sementara itu, menurut bank pusat itu ekonomi global terus berkembang, didorong oleh keadaan permintaan dalam negeri yang berdaya tahan dengan sokongan keadaan pasaran pekerja yang teguh.
Bagaimanapun, katanya pertumbuhan global terus terjejas disebabkan oleh inflasi teras yang berlarutan dan kadar faedah yang lebih tinggi.
“Meskipun pembukaan semula China terus menyokong ekonomi global, kadar pemulihannya menjadi perlahan pada bulan-bulan kebelakangan ini.
“Pada peringkat global, inflasi keseluruhan terus menurun, namun inflasi teras masih melebihi purata yang dicatatkan sebelum ini.
Selain itu BNM berkata ketibaan pelancong bertambah dengan stabil dan dijangka terus meningkat lantas menggiatkan aktiviti berkaitan pelancongan.
“Aktiviti pelaburan akan disokong oleh projek infrastruktur berbilang tahun yang terus dilaksanakan.
“Keadaan kewangan domestik juga terus kondusif untuk pengantaraan kewangan berikutan pertumbuhan kredit yang berterusan,” tambahnya.


Liverpool benam Manchester United di Old Trafford

Liverpool membelasah Manchester United 5-0 dalam saingan Liga Perdana Inggeris (EPL) di Old Trafford pada Ahad yang menyaksikan Mohamed Salah merekodkan hatrik.Naby Keita dan Diogo Jota mula membolos gawang United mendahului perlawanan pada 15 minit pertama perlawanan sebelum Salah menambah dua lagi gol menamatkan separuh masa pertama.Perlawasanan semalam meletakkan Salah sebagai pemain dari Afrika yang paling banyak memasukkan gol di EPL.Sepanjang sejarah EPL, United tidak pernah ketinggalan 4-0 pada separuh masa pertama dan kekecewaan mereka bertambah kerana hanya mampu meraih satu daripada 12 mata saingan liga tersebut.Kekalahan memalukan di Old Trafford itu dilihat turut menjadikan kedudulan pengendalinya, Ole Gunnar Solskjaer semakin terancam.Salah meledak gol ketiganya lima minit selepas permainan disambung semula.Cristiano Ronaldo berjaya menjaringkan gol buat United tidak lama selepas itu, dinamun dibatalkan kerana ofsaid.Salah juga kini merekodkan jaringan dalam 10 perlawanan berturut-turut mengatasi Didier Drogba dengan gol ke-105 di EPL.


Trend jangkitan Covid-19 terus menurun, catat bawah 2,000 kes baru

Malaysia terus menunjukkan trend penurunan jangkitan Covid-19 dengan mencatat 1,683 kes baru hari ini, menjadikan angka keseluruhan penularan dalam negara berjumlah 313,460.Selain itu, sebanyak 2,506 pesakit pulih dan dibenarkan pulang, menjadikan jumlah keseluruhan angka sembuh 291,958 kes.Selangor masih mencatatkan kes harian tertinggi iaitu sebanyak 746 kes diikuti Sarawak (201), Johor (158).Putrajaya mencatat kes paling rendah hari ini dengan 2 kes baru.Kes aktif dengan kebolehjangkitan pula kini berjumlah 20,333.Daripada jumlah itu 174 pesakit ditempatkan di Unit Rawatan Rapi termasuk 84 memerlukan bantuan alat pernafasan.Malaysia turut mencatatkan 3 lagi kematian hari ini, menjadikan jumlah mangsa yang maut meningkat kepada 1,169 orang.


Penganjur program libat Muhyiddin, Najib dikompaun langgar SOP

Tiada aktiviti berbentuk perhimpunan berkaitan Pilihan Raya Negeri (PRN) Melaka melibatkan dua bekas Perdana Menteri Muhyiddin Yassin dan Najib Razak, menurut kementerian kesihatan (KKM) hari ini.Menurut KKM dalam sebuah kenyataan, hasil siasatan Jabatan Kesihatan Melaka mendapati lawatan Muhyiddin yang juga pengerusi Perikatan Nasional (PN) dan Najib selaku pengerusi lembaga penasihat Barisan Nasional (BN) ke negeri itu baru-baru ini lebih berbentuk “walkabout” atau jelajah mesra.Bagaimanapun, menurut KKM berdasarkan pemantauan dan siasatan yang dijalankan oleh pegawai diberi kuasa di bawah Akta Pencegahan dan Pengawalan Penyakit Berjangkit 1988 [Akta 342], kompaun telah dikeluarkan kepada penganjur program yang melibatkan kehadiran kedua-dua pemimpin itu berikutan kegagalan pihak penganjur memastikan pematuhan penjarakan fizikal oleh orang ramai yang hadir ke program tersebut.“Satu kompaun RM20,000 telah ditawarkan kepada Perikatan Nasional (PN) Melaka sebagai penganjur perhimpunan yang melibatkan kehadiran Muhyiddin Yassin manakala kompaun RM4,000 telah dikeluarkan kepada individu yang bertindak sebagai penganjur program yang dihadiri oleh Najib Razak.“Tawaran kompaun tersebut dikeluarkan di bawah Peraturan 16 Peraturan-peraturan Pencegahan dan Pengawalan Penyakit Berjangkit (Langkah-langkah Di dalam Kawasan Tempatan Jangkitan) (Pelan Pemulihan Negara) 2021,” menurut kenyataan itu.Mengikut Akta 342 kegagalan mematuhi prosedur operasi standard (SOP) seperti tiada penjarakan fizikal, tidak memakai pelitup muka dan menyediakan pendaftaran MySejahtera boleh dikenakan kompaun.Kenyataan itu sebagai respons kepada isu tular di media sosial berkenaan kesalahan pelanggaran SOP berkaitan aktiviti PRN Melaka melibatkan Muhyiddin dan Najib.Menurut KKM, pihaknya tidak akan teragak-agak untuk mengeluarkan kompaun kepada mana-mana individu atau pertubuhan perbadanan yang melanggar mana-mana SOP Majlis Keselamatan Negara (MKN) Pelan Pemulihan Negara.“Pihak KKM dan JKN Melaka dengan kerjasama PDRM akan terus memantau pematuhan SOP khususnya menjelang PRN Melaka sebagai langkah pencegahan daripada berlakunya penularan jangkitan Covid-19.“KKM menasihati agar semua lapisan masyarakat terus patuh kepada SOP dan menjalankan peranan masing-masing dengan penuh tanggungjawab dalam memerangi pandemik Covid-19 di Malaysia,” katanya.Pada 24 Oktober lepas, Menteri Kesihatan Khairy Jamaluddin dalam satu kenyataan berkata sebarang aktiviti, perhimpunan atau majlis sosial berkaitan pilihan raya termasuk penganjuran majlis pelancaran jentera pilihan raya tidak dibenarkan berkuat kuasa 25 Oktober hingga 27 November ini bagi mengurangkan risiko penularan jangkitan dan peningkatan kes mendadak Covid-19.


Banjir luar jangka di Selangor, Putrajaya salur bantuan segera

Keadaan banjir di Lembah Klang ketika ini, terutama Selangor disifatkan luar jangka dengan kebanyakan kawasan dinaiki air menyebabkan jalan-jalan utama ditutup dan jumlah mangsa yang dipindahkan ke pusat pemindahan sementara (PPS), bertambah.Hujan berterusan kadang kala lebat selama dua hari di sekitar Lembah Klang menyebabkan ramai yang tidak bersedia dan terperangkap sama ada di kediaman mereka atau di dalam kenderaan di jalan-jalan utama yang dinaiki air.Melalui perkongsian orang awam di media sosial memaparkan jalan dan penempatan di Selangor dinaiki air antaranya di Shah Alam dan Pelabuhan Klang dan suara-suara meminta bantuan daripada individu yang terperangkap akibat banjir memenuhi media-media sosial.Keadaan banjir itu menyebabkan Menteri Besar Selangor Amirudin Shari memohon bantuan daripada kerajaan persekutuan bagi menangani masalah banjir dan menyalurkan bantuan kepada mangsa banjir di negeri itu, yang paling teruk terjejas kali ini.Perdana Menteri Ismail Sabri Yaakob pada sidang media khas malam ini (18 Disember) memaklumkan kebiasaannya persiapan menghadapi banjir di beberapa negeri antaranya Kelantan, Pahang dan Terengganu dibuat lebih awal, namun keadaan banjir di Selangor seolah-olah “mengejut”.“Saya baca di media sosial, ada juga yang hantar direct kepada saya mohon bantuan kerana ada yang sakit.“Ada yang dalam bas terperangkap lapan jam dia maklumkan kepada saya, saya dah maklumkan kepada bomba untuk ke tempat itu, cuma keadaan waktu itu banyak kereta lain juga terperangkap jadi kita selamatkan mereka yang lemah,” kata Ismail Sabri.Sebanyak 45 PPS dibuka dengan 3,826 mangsa daripada 2,551 keluarga ditempatkan setakat ini di Selangor dan 453 aset kenderaan dan logistik pelbagai agensi penguat kuasa digerakkan dengan melibatkan 2,817 anggota.Perdana menteri memberi jaminan keselamatan mangsa menjadi keutamaan kerajaan selain memastikan bekalan makanan disediakan untuk mangsa banjir terutama di sekitar Lembah Klang.Setakat petang Sabtu, beberapa plaza tol ditutup termasuk plaza tol Shah Alam dan jalan susur persimpangannya dengan satu-satu jalan keluar yang dibuka untuk dilalui ialah di Plaza Tol Subang dan Seafield untuk laluan ke arah selatan dan utara.Tinjauan melalui media sosial juga mendapati berlaku kejadian tanah runtuh di beberapa lokasi iaitu di KM62.9 lebuh raya Karak-Bentong; laluan Saujana Utama ke Elmina (berhampiran Lebuhraya Guthrie) jalan menuju Bukit Lanjan, Damansara serta Jalan Taman Melawati 1.Situasi di negeri lain yang mengalami banjir seperti Negeri Sembilan, Pahang, Melaka, Kelantan turut menyaksikan pertambahan mangsa yang dipindahkan ke PPS susulan air banjir belum surut berikutan hujan berterusan.Ekoran cuaca buruk itu, Tenaga Nasional Bhd (TNB) menerusi hantaran di Facebook malam tadi memaklumkan bekalan elektrik di 82 kawasan di Klang, Shah Alam (57), Pelabuhan Klang (enam), Sepang (tiga) dan Banting (dua) terputus dan belum pulih.Selain itu, bekalan elektrik yang terputus di 20 kawasan di Pahang melibatkan Kuantan, Bentong, Jerantut dan Kuala Lipis; lapan lokasi di Melaka; tujuh di Kelantan membabitkan jajahan Kuala Krai, Jeli dan Gua Musang juga belum pulih.Sebagai langkah berjaga-jaga untuk mengelakkan jangkitan Covid-19, Menteri Kesihatan Khairy Jamaluddin dalam kenyataan berkata mangsa banjir yang bergejala, berisiko atau positif akan diasingkan di pusat kuarantin.Beliau berkata sebelum dibenarkan memasuki PPS, mangsa banjir akan disaring terlebih dahulu untuk mengesan jika mempunyai gejala dan faktor risiko Covid-19, manakala bagi kes positif akan diisolasi di pusat kuarantin dan rawatan Covid-19 berisiko rendah (PKRC) atau PPS Khas atau dirujuk ke hospital mengikut keperluan.Sehingga pukul 11 malam tadi, sebanyak 188 pusat pemindahan sementara (PPS) dibuka di enam negeri yang terjejas banjir susulan hujan lebat sejak semalam, melibatkan 11,384 mangsa daripada 4,500 keluarga.


Kes baru hampir cecah 20,000, kematian akibat Covid-19 jangkau 11,000

Malaysia merekodkan kes baru sebanyak 19,991 menjadikan kes keseluruhan Covid-19 meningkat sebanyak 1,299,767 kes.Selangor kekal mencatat kes harian tertinggi sebanyak 7,338. disusuli Kuala Lumpur (2,374), Kedah (1,830), Sabah (1,383), Johor (1,344), Kelantan (1,030), Perak (953), Sarawak (836), Pulau Pinang (743), dan Melaka (578).Hanya Labuan (1) sahaja negeri yang mencatat kes satu digit hari ini.Negara juga mencatat sebanyak 16,258 kes sembuh menjadikan jumlah keseluruhan kes sembuh meningkat kepada 1,057,843.Kes aktif dengan kebolehjangkitan pula kini berjumlah 230,762 kes.Dalam pada itu, 1,096 pesakit ditempatkan di unit rawatan rapi (ICU) termasuk 570 orang memerlukan bantuan alat pernafasan.Malaysia turut mencatat 201 lagi korban akibat Covid-19, menjadikan jumlah mangsa yang maut meningkat kepada 11,162.


Pendakwaan akan periksa balas Zahid hari ini

Selepas beberapa hari memberi keterangan membela diri dalam kes rasuah membabitkan dana Yayasan Akalbudi (YAB), Ahmad Zahid Hamidi akan disoal oleh pihak pendakwaan dalam sesi pemeriksaan balas hari ini.Hakim Mahkamah Tinggi Collin Lawrence Sequerah mengarahkan pemeriksaan balas bermula esok (hari ini) kerana beliau tidak mahu perbicaraan itu terhalang.“Tarikh (perbicaraan) saya padat. Kita teruskan,” kata hakim.Terdahulu, Zahid yang diwakili peguam Hisyam Teh Poh Teik meminta pemeriksaan balas itu ditangguhkan sementara menunggu pendengaran permohonan penangguhan yang ditetapkan pada 7 Julai.Hakim Sequerah berkata beliau tidak benarkan penangguhan prosiding sehingga beliau membuat keputusan mengenai permohonan penangguhan itu.Hisyam kemudian meminta permohonan penangguhan itu didengar hari ini dan berkata perlu ada pembelaan yang lengkap sebelum pemeriksaan balas untuk memberi anak guamnya perbicaraan yang adil.Timbalan Pendakwa Raya Raja Rozela Raja Toran membantah permohonan itu didengar hari ini memandangkan pihak pendakwaan tidak bersedia kerana tarikh ditetapkan pada 7 Julai dan mereka memerlukan masa untuk memfailkan afidavit balasan.Hakim berkata beliau perlu mengimbangi permintaan kedua-dua pihak dan memerintahkan pihak pendakwaan memfailkan afidavit pada minggu ini sambil menetapkan tarikh perbicaraan pada 4 Julai.Zahid memfailkan permohonan untuk menangguhkan prosiding membela diri sementara menunggu keputusan Mahkamah Rayuan berhubung rayuannya untuk mendapatkan salinan percakapan saksi daripada Suruhanjaya Pencegahan Rasuah Malaysia (SPRM).Berdasarkan afidavit sokongan yang difailkan bersama permohonan itu, Zahid berkata beliau dinasihatkan oleh peguamnya untuk memperoleh salinan rakaman percakapan saksi bagi memastikan wujudnya sokongan antara keterangannya dan keterangan mereka, jika tidak katanya hak beliau untuk mendapat perbicaraan yang adil akan terjejas.Saksi-saksi itu termasuk anaknya Nurulhidayah, adiknya Mohamad Nasaee Ahmad Tarmizi dan ahli perniagaan Khalid Mohamad Jiwa.Pada 9 Mei lepas, Mahkamah Tinggi menolak permohonan Zahid untuk mendapatkan rakaman percakapan 15 saksi daripada SPRM kerana saksi boleh terdedah kepada intimidasi dan sebagai contoh, diugut agar memberikan keterangan yang berbeza daripada yang terdapat dalam rakaman kenyataan.


Bukan golongan muda bentuk majoriti besar 6.9 juta pengundi baru pada PRU15

Kajian terperinci terhadap hampir tujuh juta orang yang didaftarkan secara automatik sebagai pengundi menunjukkan hanya minoriti daripada mereka berusia di bawah 21 tahun, menimbulkan persoalan apakah gerakan Undi 18 yang matlamatnya adalah supaya generasi muda mengambil bahagian dalam pilihan raya akan datang hanya mengukuhkan lagi pengaruh pengundi lebih tua.
Pecahan demografi pengundi baru yang diberikan MalaysiaNow menunjukkan hanya kira-kira 16% dari 6.9 juta pengundi baru mewakili kumpulan umur 18-20 tahun, kumpulan utama yang menjadi sasaran beberapa parti pada pilihan raya umum (PRU) akan datang.
Jumlah itu kurang daripada mereka yang berumur antara 31 hingga 50 tahun, mewakili kira-kira 23% daripada pengundi baru, menurut angka yang dilihat MalaysiaNow.
Majoriti pengundi baru adalah mereka yang berada dalam lingkungan umur 21-50 tahun.
Lebih menarik, 60% pengundi baru adalah Melayu, diikuti Cina (25%) dan India (7.5%), manakala masyarakat Sabah dan Sarawak mewakili kira-kira 7%.
“Apa yang ditunjukkan data ini bermakna politik dan isu Melayu dalam masyarakat akan terus menjadi faktor paling penting dalam pilihan raya, dan ini akan menjadi cabaran bagi sesetengah parti yang  menjenamakan diri mereka sebagai parti mewakili golongan muda," kata sumber yang mengkaji data pengundi terkini yang dipetik MalaysiaNow.
Pendaftaran automatik pemilih baru berkuat kuasa pada akhir tahun lalu berikutan kelulusan rang undang-undang (RUU) untuk menurunkan umur mengundi dari 21 kepada 18 tahun selepas ia disokong sebulat suara di Dewan Rakyat, satu langkah yang dilihat menguntungkan parti politik yang mahukan sokongan golongan muda Malaysia dengan memperjuangkan isu yang dekat dengan golongan itu.
Sebelum ini, pengundi mesti mendaftar nama mereka kepada dalam senarai pemilih, namun dengan pelaksanaan pendaftaran automatik dapat memastikan setiap warganegara berusia 18 tahun secara automatik boleh mengundi.
Pengkritik berkata langkah itu tidak semestinya dapat meningkatkan bilangan pengundi pada PRU akan datang, kerana tambahan enam juta orang tersebut dimasukkan secara tanpa sedar ke dalam daftar pemilih.
RUU yang disebut sebagai Undi 18 tersebut dipromosi secara hebat oleh bekas menteri belia dan sukan Syed Saddiq Syed Abdul Rahman, yang kemudiannya menubuhkan Parti Ikatan Demokratik Malaysia (Muda), yang menjenamakan dirinya sebagai parti bagi golongan muda.
Demografi pengundi baru, di mana kebanyakannya adalah Melayu dan bukannya "pengundi muda" yang menjadi sasaran Undi 18 dijangka akan merumitkan rundingan yang sedang berjalan antara Muda dan Pakatan Harapan (PH), gabungan yang sudah pun berdepan krisis keyakinan pengundi Melayu berdasarkan tinjauan terkiniMinggu lalu, MalaysiaNow melaporkan beberapa badan pemikir membentangkan hasil tinjauan mereka mengenai sentimen pengundi kepada kepimpinan PH, yang menunjukkan gabungan itu hanya menerima sokongan kurang daripada 15% sokongan Melayu.
Hasil tinjauan itu dikatakan mencetuskan kebimbangan dalam PKR, di mana calonnya hampir kesemuanya diletakkan di kerusi majoriti Melayu.
"Ia seolah-olah menunjukkan bahawa parti dan gabungan politik, sama seperti PRU sebelum ini, tidak mempunyai pilihan selain kembali kepada pengundi Melayu jika mereka ingin memperoleh kemenangan. Masa depan mereka tidak ada kaitan dengan usia pengundi," kata sumber sama.
Seramai 21.1 juta rakyat Malaysia, mewakili jumlah golongan lelaki dan wanita hampir sama, layak mengundi pada PRU15.


SPRM sahkan RM1.2 juta tunai dirampas semasa pemimpin PKR berkait bekas menteri ditahan

Suruhanjaya Pencegahan Rasuah Malaysia (SPRM) hari ini mengesahkan laporan MalaysiaNow bahawa mereka merampas wang tunai sebanyak RM1.2 juta dalam siasatan terhadap ahli politik yang dikaitkan dengan bekas menteri semasa Pakatan Harapan (PH) memerintah.Dalam satu kenyataan lewat petang ini, SPRM berkata wang tersebut disimpan di sebuah rumah dan pejabat kepada proksi kepada Timbalan Pengerusi PKR Perak MA Tinagaran dan bekas menteri air, tanah dan sumber asli, Xavier Jayakumar.SPRM juga mengesahkan penahanan dua pengarah syarikat berkait projek yang dianugerah kepada mereka, serta sejumlah RM77 juta dalam beberapa akaun bank dibekukan.Bagaimanapun, kenyataan SPRM itu tidak menyebut nama Tinagaran atau Xavier.“Sebuah kereta mewah yang digunakan oleh bekas menteri tersebut sebagai kenderaan rasmi dan dipercayai milik salah seorang pengarah syarikat yang diluluskan projek berkenaan turut dirampas,” kata kenyataan itu.Kenyataan itu hadir selepas seorang pemimpin PKR dan Xavier hari ini menafikan laporan MalaysiaNow, yang memetik sumber mengatakan siasatan tersebut berkait dengan perjanjian perlombongan pasir, yang berada di bawah bidang kuasa kementerian yang pernah diketuai Xavier.Xavier hari ini mengatakan Tinagaran, yang direman bukan pembantunya tetapi “rakan keluarga dekat”.Sementara itu, Pengerusi PKR Perak Farhash Wafa Salvador, yang juga setiausaha politik kepada Anwar Ibrahim, turut menggesa satu tindakan perlu diambil terhadap laporan MalaysiaNow kerana menyebarkan “berita palsu”.Farhash bertindak mempertikaikan laporan MalaysiaNow mengenai rampasan wang tunai berjumlah RM1.2 juta, sebaliknya mengatakan hanya RM17,000.SPRM dalam kenyataannya hari ini mengatakan siasatan masih berjalan.“SPRM berharap semua pihak tidak membuat sebarang spekulasi berhubung siasatan ini,” tambahnya.


Jumlah mangsa banjir di Johor, Melaka dan Selangor menurun

Jumlah mangsa banjir di Johor, Melaka dan Selangor yang dipindahkan ke pusat pemindahan sementara (PPS) menurun kepada 284 orang dari 73 keluarga pagi ini berbanding 327 orang dari 83 keluarga semalam.Agensi Pengurusan Bencana Negara (Nadma) dalam laporan terkini pada 8 pagi ini memaklumkan seramai 14 individu dari empat keluarga masih berlindung di PPS Sekolah Kebangsaan (SK) Sungai Linau, Kluang, Johor yang dibuka sejak Rabu lepas.Di Melaka, hanya satu PPS dibuka pada 8 Mac lepas di daerah Jasin, iaitu di SK Parit Penghulu yang menempatkan 33 mangsa daripada tujuh keluarga.Sementara itu di Selangor, jumlah mangsa di daerah Kuala Langat dan Sepang kekal dengan 237 mangsa dari 62 keluarga dan masih ditempatkan di lima PPS yang beroperasi.Lima PPS tersebut adalah Balai Raya Kampung Orang Asli Bukit Serdang, Balai Raya Kampung Orang Asli Bukit Tadom, Dewan Orang Ramai Kampung Bukit Changgang, Sekolah RTB Bukit Changgang dan SK Kota Warisan.


PAS ikrar rai kepelbagaian budaya, amal keputusan bersama dalam kerajaan PN

PAS memberi jaminan tidak akan membuat sebarang keputusan tanpa berunding terlebih dahulu dengan rakan kongsi dalam kerajaan campuran yang bakal ditubuhkan, walaupun berjaya memperolehi jumlah kerusi terbanyak dalam pilihan raya baru-baru ini.
Parti Islam itu juga berikrar untuk menghormati kemajmukan Malaysia yang berbilang budaya dan agama, mengatakan hak bukan Islam dijamin oleh Perlembagaan negara.
“Justeru itu PAS menafikan dakwaan sesetengah pihak bahawa PAS akan menggunakan kedudukan yang lebih dalam kerajaan untuk melaksanakan dasar-dasar yang menekan mana-mana pihak, apatah lagi di negeri-negeri Sarawak dan Sabah yang rakyatnya menjalani penghidupan yang harmoni mengikut adat resam dan agama masing-masing,” kata Setiausaha Agung PAS Takiyuddin Hassan.
Kenyataan itu dipercayai sebagai reaksi terhadap hantaran di media sosial yang mendakwa Malaysia akan menjadi negara teokratik jika Perikatan Nasional (PN) menerajui kerajaan.
Dalam pilihan raya Sabtu lalu, PAS memenangi 49 kerusi di bawah PN, menjadikannya parti yang mempunyai bilangan kerusi terbanyak dalam gabungan itu.
Kemenangan besar itu merupakan prestasi terbaik PAS sejak penubuhannya, meraih undi popular terbanyak mendahului Umno, PKR dan DAP.
Takiyuddin berkata PAS juga sebelum ini mematuhi semua keputusan kerajaan ketika menganggotai dua pentadbiran yang dipimpin oleh Muhyiddin Yassin dan Ismail Sabri Yaakob sepanjang tempoh 31 bulan lalu.
"PAS telah membuktikan perkara ini setelah menunjukkan keterbukaan termasuk menjamin hak rakyat pelbagai kaum dan agama dalam pemerintahan yang diterajui oleh PAS di Kelantan lebih dari 30 tahun."


Pertama kali ‘berdemonstrasi’

Pada tahun 1957 aku masuk sekolah. Aku menjadi murid darjah satu Sekolah Umum Kuala Klawang A.Sekolah A ini khusus untuk murid lelaki sahaja. Sekolah B untuk murid perempuan sahaja. Dua wilayah sekolah yang berlainan.Darjah paling tinggi untuk sekolah Melayu di Jelebu pada ketika itu hanya sampai ke tahap darjah enam.Hanya di sekolah Inggeris, Goverment English School (GES), Kuala Klawang ada tingkatan satu hingga ke tingkatan lima.Untuk masuk ke GES, bakal murid boleh mendaftar masuk dari darjah satu.Sekolah GES Kuala Klawang terletak di tepi pekan Kuala Klawang.Maka majoriti murid pastilah anak Cina, India atau keluarga Melayu yang duduk berhampiran pekan Kuala Klawang.Murid Melayu yang rumah di kampung masuk sekolah Melayu di kampung masing-masing dahulu hingga darjah empat.Kemudian wajib lulus peperiksaan darjah empat “Special Malay Class”, untuk masuk ke sekolah Inggeris.Atau sesudah darjah enam masuk ke “Remove Class”, ini cara untuk murid dari sekolah Melayu dan juga dari sekolah Cina untuk menyambung belajar hingga ke tingkatan lima.Inilah sistem pembelajaran pasca Inggeris meninggalkan Tanah Melayu kepada United Malays National Organisation (Umno).Dalam tahun 1958, ketika aku dalam darjah dua diadakan satu keramaian “Hari Pertanian” di pekan Kuala Klawang.Aku ingat dengan pameran di Sekolah Yuk Hua, Kuala Klawang. Pertama kalinya aku melihat janin dalam balang.Lama juga mata aku memberi perhatian rapi kepada “bayi kecil” dalam balang kaca ini.Aku ingat lagi peraduan meneka biji kacang hijau. Kacang ini dimasukkan ke dalam satu balang gelas yang diletak di atas meja untuk dilihat oleh sesiapa yang akan ingin meneka.Aku tak tahu apa hadiahnya. Apa yang aku ingat ialah ramainya warga Jelebu yang datang ke pameran ini.Tak jauh dari hadapan sekolah Cina ialah pejabat daerah. Di belakang pejabat ini ada laman tenis dan dewan badminton tertutup.Antara pejabat “Tuan DO” ada padang rumput yang agak luas.Pada hari keramaian ini aku ternampak di padang rumput ini ada berbelas-belas ekor kambing dalam kandang yang baru dibuat.Inilah kali pertama aku melihat kambing yang bertelinga besar.Telinga kambing ini jatuh menutup kepala. Untuk aku ini pastilah bukan kambing kampung yang biasa aku nampak. Ini kambing licin bukan biri-biri.Pada hemat aku ini kambing Australia.Tiba-tiba ketika aku memberi perhatian pada kambing-kambing ini sekumpulan orang ramai datang ke arah kandang kambing.Aku menjauhkan diri. Aku nampak anggota polis. Beberapa orang pegawai Melayu yang memakai baju cantik bukan baju orang kampung biasa.Aku ternampak juga tiga empat sosok memakai baju Melayu lengkap dengan kain samping dan songkok.Aku tak tahu apa yang sedang berlaku.Kemudian aku nampak satu sosok yang dimuliakan. Sosok ini memakai baju Melayu lengkap. Sosok ini ada sejemput janggut putih di dagu. Aku perhatikan semua orang memuliakan sosok berjanggut ini.“Sapo tu bang?” Aku bertanya pada abang yang berdiri disebelah aku di tepi kandang kambing.“Laa…jang oooi. Kao tak kona? Tu laaa Tok Undang kito?”Mata abang ini memandang hairan kerana aku tidak kenal dengan Datuk Undang Jelebu. Balik ke rumah aku buka cerita bagaimana aku jumpa Datuk Undang.Aku bercerita kepada emak dan kakak, seolah-olah aku dah kenal lama dengan Datuk Undang ini.“Nama dia Shahmaruddin. Undang Jolobu ado golaran. Kita panggil dio Datuk Mendiko Montori Akhir Zaman.” Wan Rahmah aku memberi penerangan.“Di Negeri Sembilan ini ada empat Datuk Undang. Undang Johol, Rembau, Sungai Ujung dan Jelebu. Undang ni sama dengan Tengku Besar Tampin memilih Yang di-Pertuan Besar… Ini adat kita… Adat Perpatih… di luar Negeri Sembilan orang pakai Adat Temenggong… Tok Undang ni semua suku Biduanda… orang asal Negeri Sembilan.” Cikgu Zaleha memberi penerangan yang lebih jelas.“Ekao ni suku Biduanda. Sakai dulu ni…kito ni porut Sungai Ujung.” Wan Rahmah aku menambah.“Perut ni apa mak?” Aku bertanya.“Perut ni turun temurun kita. Salasilah teromba adat Datuk Nenak Moyang kita dari sebelah betina. Di Jelebu ini ada Perut Sarin. Perut Kemin dan Perut Ulu Jelebu… ganti-ganti. Bergeler-geler jadi Tok Undang… lepas satu Perut… Perut lain pulak jadi Tok Undang… Undang Shahmaruddin ini Perut Kemin…lepas Perut Kemin Perut Ulu Jelebu.”Penerangan yang jelas dari Cikgu Zaleha tentang adat istiadat Perpatih di Jelebu.“Adat Perpatih ni, kuat sebelah emak. Perut emak penting…. Adat Temenggong pulak kuat sebelah Bapak.” Emak aku memberi penerangan tuntas tentang dua adat ini.Aku membesar di Jelebu tanpa aku sedari bahawa aku dipagari oleh adat istiadat Perpatih. Adat ini dibawa oleh dari Tanah Seberang.“Orang Seberang” dan Tanah Seberang ini selalu digunakan oleh Tok Wan Rahmah aku untuk “Orang Luar” dari suku Biduanda, suku Sakai Negeri Sembilan.Orang Seberang ini adalah orang Melayu yang datang dari Sumatera, wilayah di seberang laut Selat Melaka.Untuk kami di Negeri Sembilan, Orang Seberang ini bukan pendatang tapi rumah mereka di Seberang.Ini sama seperti Orang Kampung Hulu atau Orang Kampung Hilir.Pada tahun 1959, ketika aku dalam darjah tiga Pak Ngah Aminuddin Manaf, abang kepada Rais Manaf menang pilihan raya umum (PRU).Pak Ngah bertanding sebagai calon Bebas. Aku ingat lagi calon bebas memakai simbol meja.Aminuddin Manaf calon bebas mengalahkan Ibrahim Haji Mansor dari Perikatan dan Ahmad Haji Yaacob dari Pan Malayan Islamic Party (PMIP) nama asal PAS.Sebenarnya sebelum masuk sekolah lagi dari mulut Pak Ngah aku pernah mendengar nama Wahi Anwar, Ahmad Boestamam, Tunku Abdul Rahman dan Chin Peng.Dari mulut Rais Manaf, abah aku, aku dengar nama Shamsiah Fakeh.Abah aku satu kelas dengan Shamsiah Fakeh. Mereka belajar di Sekolah Pondok Lebai Maadah di Juaseh, Kuala Pilah.Ketika PRU 1959, aku melihat kaum keluarga, mak saudara, bapak saudara dan sepupu sepepat, sibuk berkempen untuk memenangkan Aminuddin Manaf.Soh seh soh seh politik itu dan ini masuk ke dalam telinga semenjak aku kecil lagi.Hakikatnya aku tak tahu pun apa sebenarnya yang sedang berlaku.Aku hanya mendengar perbualan orang “tua-tua”. Hujung pangkal politik aku tidak faham.Tahun 1960, Pak Ngah Aminuddin sudah setahun menjadi ahli Dewan Undangan Negeri (Adun) Negeri Sembilan. Kami berpindah dari Kuala Klawang ke Ulu Klawang.Emak aku jadi guru di Sekolah Umum Batu Serambai.Sekolah Batu Serambai ini hanya sampai ke darjah tiga. Untuk menyambung ke darjah empat aku mendaftar kembali ke sekolah lama aku di Kuala Klawang.Aku merasa amat seronok kerana jika bosan naik bas, aku boleh berbasikal ke sekolah.Satu petang mak aku membawa berita dari Pak Ngah bahawa Undang Jelebu, Shahmaruddin melanggar adat. Aku tak faham apa yang dimaksudkan oleh emak aku dengan “melanggar adat”.Mengikut emak aku, Pak Ngah Aminuddin sebagai wakil rakyat tidak puas hati dengan Datuk Undang yang melanggar adat.“Kito ni idup dengan adat. Adat diisi lembago dituang, adat basandi syarak. Syarak bersandi kitabullah. Adat nan menurun, syarak nan mendaki.” Tok Wan Rahmah aku mula berpepatah berpetitih.“Orang Melayu kito ni, biar mati anak jangan mati adat.” Emak aku pula menambah.Semua pepatah petitih ini tidak aku fahami. Aku juga tidak faham apa yang dilanggar oleh Datuk Undang.“Mak… Datuk Undang buek apo? Salah apo?” Aku bertanya.“Dio nak anak dio ganti dio. Tak ikut adat, lepas dio mati dio nak lantik anak dio jadi Undang. Tak ikut giliran… tak ikut Perut lagi….ini krisis besar di Jelebu.” Cikgu Zaleha memberi penjelasan.Aku masih juga tidak faham apa krisisnya. Apa salah laku Tok Undang Jelebu.Untuk kami budak-budak kampung Undang ini penting.Kami budak-budak selalu bercerita kalau musim buah tak jadi ini kerana Undang tak betul. Kalau durian, manggis dan langsat banyak berbuah tahun itu maka kami budak-budak akan bersembang sama sendiri.Kami akan berterima kasih pada Tok Undang kami berjaya memerintah dengan baik maka buah durian menjadi di Jelebu.“Datuk Undang kito ni nak jadi Rajo. Keluarga dio sajo boleh jadi Undang.. macam Rajo Selangor… macam Rajo Kodah.” Wan Rahmah aku menerangkan.Baru aku faham apa yang dikatakan krisis itu.“Minggu depan ‘orang nak berarak’, nak lalu depan rumah Undang. Pak Ngah kau sedang menyusun.” Emak aku memberi penerangan.Sekali lagi aku tidak faham. Aku tak tahu apa itu berarak. Berarak untuk aku dilakukan ketika kenduri kahwin.Orang ramai para tamu akan menyambut pengantin sampai. Kemudian kita arak pengantin masuk ke pelamin.“Berarak ni apa mak?” Aku memerlukan pencerahan.“Pak Ngah kau yang menyusun… dia akan bawa orang dari Chenor… dari Sarin…. dari Ulu Jelebu…ramai-ramai berjalan depan rumah Datuk Undang.” Penjelasan dari Cikgu Zaleha.“Pasal apa berjalan depan rumah dia?”“Nak tunjuk pada Undang …orang kampung tak setuju bila dio mati anak dio jadi Undang baru. Dio melanggar adat..ini bukan cara adat Perpatih.” Emak aku memberi pencerahan.“Bila berarak ni mak?” Aku nak tahu kerana aku juga mula tertarik sama untuk berarak.Kalau “berarak” waktu pagi memang baik untuk aku. Ketika ini aku masuk sekolah di waktu petang.“Minggu depan hari Rabu… pagi rasanya. Sekarang sibuk kek Chenor.. buat kain rentang… buat sepanduk.. Pakcik Nasir kau laaa jadi kepala.” Emak aku menerangkan lagi.Lalu aku teringat ketika berkempen tahun 1959, Pakcik Nasir aku cukup keras membuat kerja.Pak Ngah Aminuddin tak ada parti. Suruhanjaya Pilihan Raya (SPR) beri dia simbol meja. Bahan cetak mahal dan tidak banyak.Maka Pak Cik Nasir dan anak-anak muda Kampung Chenor bekerja keras melukis gambar meja.Tembok jambatan ada gambar meja. Atas jalan raya ada gambar meja.Malah aku ingat lagi beberapa ekor lembu dicat dengan gambar meja. Kempen Pak Ngah aku cukup kreatif.Aku rasa kali ini berarak di hadapan rumah Undang pasti lebih kreatif. Lagi pun Pak Ngah aku dah ada sedikit modal.Sebagai wakil rakyat ada menerima elaun.Hari “berarak” pun sampai. Awal pagi aku mengayuh basikal menuju ke pekan Kuala Klawang.Bila aku sampai orang berarak dah bergerak meninggalkan pekan Kuala Klawang, berarak ke arah Petaling.Jalan ini akan melintas di Kampung Mengkan. Ini kampung Datuk Undang. Rumah Datuk Undang di tepi jalan anggaran sebatu ke arah pekan kecil bernama Petaling.Aku dengan deras mengayuh basikal untuk turut sama berarak.Kira-kira 300 meter dari rumah Datuk Undang aku ternampak kumpulan orang berarak. Berdua-duaan berjalan seiring. Merak tidak mengganggu lalu lintas.Ada membawa plakad. Ada membawa sepanduk. Slogan dalam tulisan Rumi dan tulisan Jawi.Yang aku baca: “Biar Mati Anak Jangan Mati Adat”. “Hidup Di Kandung Adat, Mati Di Kandung Tanah”. “Pantang Melayu Melanggar Adat”. “Raja Adil Raja Disembah, Raja Zalim Raja Disanggah”.Aku memberhentikan basikal dan menyeret basikal aku masuk ke bahagian paling belakang.Ramai sanak saudara aku yang sama berarak.Malah majoriti yang berarak ini semuanya penyokong YB Aminuddin Manaf.Aku rasa ada 200 orang yang turut berarak.Di hadapan memimpin perarakan ialah Pakcik Nasir aku. Aku tak ternampak pula di mana YB Aminuddin. Beberapa orang pakcik, makcik, abang dan kakak yang aku kenal turut sama berarak.Bila sampai di hadapan rumah Datuk Undang perarakan berjalan perlahan-lahan. Sepanduk dan plakad dihalakan ke arah rumah Datuk Undang.Ini untuk memberi masa kepada Datuk Undang membaca apa yang tertulis di sepanduk dan plakad.Dari depan rumah Datuk Undang kami terus berarak hingga ke Petaling, jaraknya hampir satu batu dari rumah Datuk Undang. Sampai di pekan kecil ini kami bersurai.Aku pun mengayuh pulang ke Kuala Klawang. Sekolah petang bermula jam 1.30.Dua hari kemudian berita kami berarak dilaporkan oleh akhbar Jawi Utusan Melayu.Utusan melaporkan: “Orang Jelebu tunjuk perasaan membantah langkah Datuk Undang Jelebu dalam hal adat. Buapak dan kepala adat tidak setuju dengan langkah Datuk Undang untuk mewarisi Undang turun temurun.”Gambar berarak ini pun ada sama. Aku tidak tahu siapa yang membuat berita dan gambar ini.Epilog 1:Datuk Undang Shahmaruddin dari Perut Kemin meninggal dunia pada tahun 1962. Projek untuk menjadikan jawatan Datuk Undang sebagai warisan anak-beranak gagal.Shahmaruddin diganti oleh Abu Bakar Maamor dari Perut Ulu Jelebu. Kemudian kembali ke Perut Sarin.Datuk Undang Jelebu hari ini ialah Maarof Mat Rashid dari Perut Kemin.Epilog 2:Berarak – “Biar Mati Anak Jangan Mati Adat” pada tahun 1960 adalah permulaan aku berarak di jalan raya. Yang menganjur, menyusun dan mengajar aku berarak ialah YB Aminuddin Manaf, abang kepada Rais Manaf. Ada bersama aku pada hari bersejarah itu ialah saudara mara aku, sepupu dan sepapat dari Kampung Chenor.Epilog 3:Pada 14 Jun 1971, Field Marshal Thanom Kittikachorn melakukan lawatan rasmi ke Kuala Lumpur. Semua akhbar dan media Malaysia dengan hormatnya dan takzimnya melaporkan nama nya sebagai Tun Thanom (tak percaya pergi arkib negara).Di pagi 14 Jun 1971, mahasiswa Universiti Malaya dan UKM berdemo menghalang kereta Thanom ini di Lebuhraya Perseketuan. Hanya inilah satu-satunya jalan dari Lapangan Terbang Subang ke pusat kota.(Petikan dari Arkib TukarTiub)Ini adalah kali kedua aku berarak di jalan raya. Kali ini kami tidak dipanggil berarak, kami berdemonstrasi.


Sweden isytihar pandemik Covid tamat

Sweden membatalkan hampir semua sekatan bagi membendung wabak pada Rabu dan menghentikan kebanyakan ujian Covid-19 ketika tekanan tinggi sedang dihadapi sistem penjagaan kesihatannya sementera beberapa saintis merayu supaya kerajaan timbang semula keputusan tersebut dalam usaha memerangi pandemik.Kerajaan Sweden, yang memilih untuk tidak mengenakan sekatan pergerakan penuh telah mengumumkan minggu lalu ia akan membatalkan baki sekatan sekali gus mengisytiharkan pandemik telah berakhir di negara itu ketika vaksin dan penularan varian Omicron yang kurang teruk telah mengurangkan kes dan kematian dalam negara.“Seperti yang kita tahu, wabak ini boleh dikatakan sudah berakhir,” kata Menteri Kesihatan Lena Hallengren.“Walaupun sebenarnya belum berakhir, namun seperti yang kita tahu dari sudut perubahan dalam hal sekatan pergerakan, ia sudah berakhir,” katanya, sambil menambah bahawa Covid-19 tidak lagi diklasifikasikan sebagai bahaya di negara itu.Mulai Rabu, bar dan restoran akan dibenarkan untuk mula beroperasi melebihi pukul 11 malam, dan tanpa had bilangan pelanggan.Had kapasiti kehadiran untuk tempat tertutup yang lebih besar juga turut ditarik balik.Bagaimanapun, Hospital Sweden masih menghadapi tekanan ekoran wabak di negara itu.Ketika ini, kira-kira 2,200 orang yang menghidap Covid-19 memerlukan penjagaan hospital, jumlah yang hampir sama ketika gelombang ketiga melanda negara itu tahun lalu.Memandangkan ujian saringan percuma dikurangkan awal bulan ini dan dihentikan pada Rabu, bilangan kes jangkitan yang tepat tidak dapat diketahui di negara itu.“Kita harus bersabar sedikit sahaja lagi, tunggu sekurang-kurangnya beberapa minggu. Sehingga kita cukup sumber untuk terus lakukan ujian,” kata Fredrik Elgh, profesor virologi dari Universiti Umea dan merupakan salah seorang pengkritik paling lantang terhadap dasar Sweden yang tidak mahu mengenakan sekatan pergerakan penuh di negara itu.“Penyakit ini masih menjadi beban besar kepada masyarakat,” katanya.Awal minggu ini, Agensi Kesihatan Sweden berkata ujian berskala besar adalah terlalu mahal.Sweden membelanjakan kira-kira AS$55 juta seminggu untuk melakukan ujian saringan Covid bagi lima minggu pertama tahun ini dan sekitar AS$2.6 bilion sejak pandemik melanda negara itu.Pada Rabu, Sweden mencatatkan 114 kematian menjadikan bilangan keseluruhan kematian akibat Covid di negara itu sebanyak 16,182.


MPN tak harus dipersalahkan, penganalisis beritahu Ismail

Perdana Menteri Ismail Sabri Yaakob tidak boleh menuding jari kepada Majlis Pemulihan Negara (MPN) ekoran kegagalan kerajaan menguruskan ekonomi negara, kata beberapa penganalisis politik.
Mereka berkata, tugas MPN hanya untuk menasihati kerajaan dan ia tidak mempunyai kuasa untuk membuat sebarang keputusan.
Penganalisis politik dari USM, Ahmad Atory Hussain, berkata susulan daripada nasihat itu, terpulang kepada kerajaan sama ada ingin menterjemah cadangan tersebut menjadi kenyataan.
Katanya MPN juga tidak mempunyai kuasa untuk mengarahkan mana-mana pihak untuk melakukan sebarang cadangan, dasar atau projek yang ingin dikemukakan.
"Menyalahkan MPN tidak betul, kerana MPN hanya badan yang memikirkan dan membuat cadangan sahaja," katanya kepada MalaysiaNow.
"Masalahnya jika cadangan itu dilihat cantik tapi tak berupaya nak dilaksanakan dan hasilnya ia gagal.
"Atau menteri berkenaan tidak setuju dengan cadangan MPN lalu menolak untuk melaksanakannya secara diam-diam."
Pada 19 September, Ismail menyatakan usaha menguruskan ekonomi negara adalah tanggungjawab bersama dan sekiranya beliau didakwa sudah gagal berbuat demikian, maka kegagalan itu adalah kegagalan bersama termasuk MPN.
Kenyataan itu dibuat susulan tindakan Pengerusi MPN Muhyiddin Yassin yang membidas kepimpinan Ismail secara terbuka apabila menyatakan perdana menteri tidak memandang serius isu yang sedang membelenggu negara ketika ini.
Namun begitu, Pengerusi Perikatan Nasional (PN) nyatakan beliau belum sampai ke tahap untuk mendesak Ismail supaya membubarkan Parlimen.
"Tetapi saya pun terfikir, jika perdana menteri terus gagal mengurus ekonomi dan negara dengan baik, eloklah pilihan raya diadakan supaya sebuah kerajaan baru yang lebih cekap, prihatin dan bebas rasuah dapat dipilih oleh rakyat," katanya menerusi kenyataan yang dimuat naik di akaun media sosialnya pada 19 September.
Sementara itu, penganalisis politik dari Institut Hal Ehwal Antarabangsa Singapura Oh Ei Sun berpendapat Muhyiddin sepatutnya mengutarakan kritikan pentadbiran Ismail dengan lebih terperinci supaya kelemahan sebenar kerajaan dapat ditunjukkan dengan jelas.
Katanya, bekas perdana menteri itu sebaiknya menunjukkan lebih teliti apakah cadangan MPN yang ditolak kerajaan.
"Dengan cara itu, beliau secara serentak boleh mengangkat kedudukan politiknya lebih tinggi dari Ismail.”
Dalam pada itu, Oh berpandangan kenyataan Muhyiddin serba sedikit turut memberi tekanan terhadap Ismail untuk mempercepatkan pelaksanaan tarikh Pilihan Raya Umum ke-15 (PRU15).
Namun begitu, Oh menyatakan tiada sebab kukuh untuk Muhyiddin mendesak Ismail mempercepatkan tarikh pilihan raya seperti yang sedang dilakukan pimpinan Umno.
Mengulas mengenai perkara ini, Atory menjelaskan Muhyiddin sebenarnya tidak menyentuh langsung soal tarikh PRU15 dan isu ini menjadi hangat kenyataan beliau disalah tafsir.
"Terpulang kepada perdana menteri untuk adakan pilihan raya, tetapi Ismail juga perlu merujuk PN memandangkan ini adalah kerajaan campuran," katanya.


Junta Myanmar bebas 600 tahanan tunjuk perasaan

Tentera Myanmar membebaskan 600 tahanan dari penjara selepas kemarahan rakyat semakin memuncak apabila peserta tunjuk perasaan dileraikan secara ganas oleh pihak berkuasa.Sejak beberapa minggu lalu, rejim Myanmar dilihat menggunakan kekerasan dalam usaha meleraikan tunjuk perasaan sehingga ramai terkorban.Tunjuk perasaan di Myanmar tercetus bagi membantah kudeta 1 Februari yang menjatuhkan pemimpin negara itu Aung San Suu Kyi.Pemimpin berusia 75 tahun itu akan dibicarakan pada Rabu selepas beliau menghadapi beberapa pertuduhan jenayah yang boleh menyebabkan beliau tidak lagi dibenarkan untuk berpolitik.Dalam perkembangan terkini, peguam Suu Kyi, Khin Maung Zaw berkata pendengaran kes pemenang anugerah Nobel itu telah ditangguh hingga 1 April depan.Keputusan itu adalah susulan siaran perbicaraan tidak dapat dijalankan selepas junta menyekat internet di Myanmar.Sebelum ini, 600 penunjuk perasaan di Yangon ditahan kerana menyertai protes bantahan terhadap kudeta.Mereka semua dibebaskan pada Rabu dari penjara Insein.“360 lelaki dan 268 wanita dibebaskan dari penjara Insein hari ini,” kata pegawai kanan penjara kepada AFP.Maung Myint yang turut berada di penjara bagi kes pendengaran dua kliennya yang lain berkata 16 buah bas yang membawa tahanan telah meninggalkan penjara itu pada 10 pagi tadi waktu tempatan.“Mereka dihantar ke balai polis sebelum pulang ke rumah.. Ada klien yang hubungi saya maklumkan mereka sudah dibebaskan,” katanya lagi.Media tempatan turut menyiarkan beberapa gambar tahanan di dalam bas sambil melambaikan tabik tiga jari sebagai simbol gerakan anti-kudeta.Para aktivis turut menggesa seluruh rakyat Myanmar untuk mengadakan “Mogok Diam” pada Rabu, menyaksikan jalan raya Yangon dan Naypyidaw lengang.


Usul undi percaya adalah perkara biasa, kata PM

Perdana Menteri Muhyiddin Yassin berkata usul undi percaya kepada perdana menteri adalah perkara biasa dan beliau tidak takut atau bimbang untuk menghadapinya semasa sidang Parlimen bulan hadapan bagi membuktikan beliau masih memiliki sokongan majoriti ahli Parlimen.“Betul, usul undi percaya kepada perdana menteri itu biasa dibuat untuk Parlimen tetapi yang harus difikirkan ialah soal situasi dan keadaan semasa.“Apakah negara boleh hadapi masalah sebegini dengan apa-apa rombakan pertukaran dan suasana politik yang nanti kalut? Saya tidak kata saya ramal begitu…yang mungkin boleh jejas ialah Pelan Pemulihan Negara (PPN) dan langkah-langkah saya sebut awal tadi, vaksinasi dan sebagainya,” katanya kepada pemberita di pejabat pentadbiran penghulu mukim Sungai Raya hari ini.Justeru, Muhyiddin berkata beliau menyerahkan sepenuhnya kepada budi bicara dan pertimbangan ahli Parlimen mengenai perkara yang sewajarnya mereka lakukan.Beliau berkata demikian ketika diminta mengulas kenyataan Presiden Umno Ahmad Zahid Hamidi yang mempersoalkan sokongan majoriti Muhyiddin dan sidang Parlimen yang perlu dibuat September nanti.Muhyiddin berkata keputusan untuk mengemukakan undi percaya kepada Perdana Menteri di Parlimen telahpun dipersetujui dan diperkenankan Yang di-Pertuan Agong Sultan Abdullah Sultan Ahmad Shah.“Saya nak nyatakan bahawa saya sudah menghadap Tuanku yang saya dah maklum pada negara beberapa hari lepas bagi membincangkan soal itu dan ia berlangsung dalam suasana baik dan harmoni hampir sejam.“Kita bincang banyak perkara antaranya isu soal sama ada saya memiliki jumlah bilangan sokongan yang mencukupi. Saya yakin sehingga hari ini (ada majoriti) walaupun ada pengumuman-pengumuman dibuat pihak tertentu yang kononnya tak menyokong saya.“Mungkin depan macam itu tapi belakang (mereka) mungkin tak tahu. Ini masalah politik sebab tu Seri Paduka Baginda pun berkenan (untuk bawa ke Parlimen). Jadi nak selesaikan perkara itu kita bawa ke Parlimen,” katanya.Terdahulu, beliau menyampaikan sumbangan bakul makanan dan makanan segar kepada Penghulu Parlimen Pagoh untuk diagihkan kepada masyarakat masing-masing.


Kempen ‘anti-Umno’ kini hantui PH di media sosial selepas ‘Langkah Seri Pacific’

Video, ceramah dan kempen "berapi-api” anti-Umno menghantui Pakatan Harapan (PH) di media sosial apabila kenyataan pemimpin mereka kini "dikitar semula" sebagai bahan jenaka oleh pengguna media sosial sebagai reaksi terhadap rundingan antara gabungan itu dan Barisan Nasional (BN) untuk membentuk kerajaan.
Tinjauan MalaysiaNow di Facebook, Twitter dan TikTok mendapati rata-rata pengguna platform media sosial itu "kurang senang" dengan pertemuan kedua-dua pemimpin gabungan politik itu di Hotel Seri Pacific di Kuala Lumpur, yang menjadi tumpuan rakyat Malaysia hari ini.
Orang ramai juga berkongsikan beberapa kenyataan yang dibuat contohnya laporan mengenai Timbalan Presiden PKR, Rafizi Ramli yang menyatakan akan menjadi individu pertama membantah sekiranya terdapat pakatan antara Pengerusi PH Anwar Ibrahim dan Pengerusi BN Ahmad Zahid Hamidi.
"Tahniah pengundi PH, dapat penyamun sekali haa," kata pengguna Shalfarina Shahriman pada ruangan komen Facebook Pakatan Harapan.
"Dah agak mesti ada ayat 'untuk kepentingan negara dan rakyat'," tulis Al Syahid Syazwan.
Selain itu, lagu yang dinyanyikan oleh penyanyi rap Altimet berjudul "Aduh Malaysia" juga tular sebagai sindiran pengguna media sosial terhadap PH apabila sanggup "duduk satu meja" dengan Zahid yang sedang menghadapi 47 pertuduhan kes mahkamah.
"Hoi hoi ya hoi... macam best pulak lagu ni," tulis Mohd Yazid yang memetik lirik lagu tersebut.
Ahli politik seperti Khairy Jamaluddin juga dilihat memuat naik video ucapannya ketika berkempen di Sungai Boleh yang mana ia disertakan kapsyen "1 undi KJ = 1 undi Zahid" sebagai sindiran memandangkan calon PH R Ramanan menang di kerusi Parlimen itu.
Sementara itu, Sasterawan Negara Zurinah Hassan turut membidas lirik lagu itu dan mengatakan:
"Depa dah panggil pencipta lagu buat lagu baru. Tak mahu dah nyanyi lagu Penyamun," tulisnya merujuk kepada lagu ciptaan penyanyi itu.
Namun begitu, ramai juga pengguna media sosial yang merupakan penyokong PH aktif mempertahankan tindakan kerjasama antara Anwar dan Zahid yang sedang cuba membentuk kerajaan baru di peringkat persekutuan.
Mereka menyifatkan usaha sama antara PH-BN adalah gabungan yang menjadi pilihan lebih "ideal" berbanding PH-Perikatan Nasional (PN) atau BN-PN walaupun menerima kecaman daripada pengguna media sosial lain.
Pada masa sama, beberapa akaun media sosial pemimpin PH yang aktif di media sosial kini senyap selepas menerima kritikan daripada pengguna media sosial.
Pagi tadi, gambar yang memperlihatkan pemimpin PH seperti Rafizi, Mohamad Sabu, Saifudin Nasution bersama Zahid dan Ismail Sabri tular di media sosial sebelum Anwar mengesahkan pertemuan itu pada satu sidang media yang diadakan pada hari sama.
Anwar dan Pengerusi PN Muhyiddin Yassin masing-masing mendakwa mempunyai sokongan ahli Parlimen yang mencukupi untuk membentuk kerajaan dan menjadi calon perdana menteri.
Bagaimanapun, setakat ini, tiada pengesahan rasmi mengenai jumlah sokongan memandangkan Yang di-Pertuan Agong, Sultan Abdullah Sultan Ahmad Shah bertitah perkenan parti-parti politik mengemukakan gabungan parti politik pasca Pilihan Raya Umum Ke-15 (PRU15) bagi pembentukan kerajaan baru dan pencalonan bakal perdana menteri dilanjutkan sehingga jam 2.00 petang esok.


Umno tak boleh bergerak solo, kata Annuar Musa

Setiausaha Agung Barisan Nasional (BN) Annuar Musa menegaskan Umno tidak boleh “bersendirian” dalam arena politik sekiranya ingin memperoleh kejayaan terutamanya dalam menghadapi Pilihan Raya Umum ke-15 (PRU15).Annuar berkata bergerak secara solo bukanlah satu formula kemenangan kepada Umno dan beliau juga tidak mempersetujui keputusan itu sekiranya wujud beberapa pihak dalam parti yang menyuarakan pendapat untuk menolak segala perikatan yang terjalin dengan parti lain.“Kita (Umno) jangan khayal hendak bergerak solo, kalau ada yang mahukan, maka saya tidak setuju. Ia bukanlah formula kemenangan. Saya pun sayang parti tetapi kalau pendapat saya salah, maka salahlah.“Bagaimanapun, saya sendiri ada buat kajian sebelum ini dan melihat realitinya Umno tidak boleh bersendirian kalau nak berjaya. Umno perlu bekerjasama dengan konsep ‘taawun’ (tolong menolong) dan ‘tahaluf’ (muafakat) kalau kita nak berjaya,” katanya pada sidang media selepas merasmikan Mesyuarat Perwakilan Umno Bahagian Ketereh dekat Kota Bharu, hari ini.Mengulas lanjut, beliau berkata Umno juga seharusnya menjadi parti yang mengetuai serta memimpin ke arah penyatuan ummah dan bukannya menjadi punca berlakunya perpecahan antara satu sama lain, sama ada dalam mahupun luar parti.Annuar berkata demikian ketika mengesyorkan lima perkara untuk bergerak ke hadapan yang perlu dititikberatkan setiap ahli termasuk pimpinan Umno bagi membangkitkan semula kepercayaan serta keyakinan rakyat terhadap parti berkenaan.Mengulas lanjut, beliau berkata Umno juga seharusnya menjadi parti yang mengetuai serta memimpin ke arah penyatuan ummah dan bukannya menjadi punca berlakunya perpecahan antara satu sama lain, sama ada dalam mahupun luar parti.“Umno jangan jadi juara dalam perpecahan. Saya sangat tidak setuju kalau kita pula yang jadi punca perpecahan. Nak tolak orang itu, nak tolak orang ini. Macam kita kuat sangat. Itu satu sifat sombong yang saya tidak fikir ia boleh beri kebaikan kepada parti,” katanya.Selain mendengar suara akar umbi parti, beliau yang juga ketua Umno Bahagian Ketereh berkata parti itu perlu keluar daripada “kepompong” lama yang menjadi sebab utama rakyat menolak daripada pelbagai aspek termasuk individu, program dan dasar parti politik tersebut.“War lord itu bukanlah akar umbi, peringkat saya iaitu ketua bahagian ini bukannya akar umbi sebab mungkin kadang-kadang kita bercakap atas nama peribadi kita. Kita tidak bincang lagi dengan ahli-ahli di bawah dan kalau kita bawa kepada ahli di bawah sekalipun, kita kena faham kita masih minoriti.“Majoritinya rakyat adalah pengundi yang bukan daripada ahli kita. Maka, yang penting bagi saya ialah kena dengar suara rakyat juga selain mendengar suara akar umbi,” jelasnya.Di samping itu, ahli Parlimen Ketereh itu juga menggesa supaya Umno kembali kepada asas yang dekat dengan naluri dan hati umat Islam dan orang Melayu.


DAP Sarawak sangkal PKR terima ‘sisa’ kerusi pada PRN Sarawak

Pengerusi  DAP Sarawak Chong Chien Jen menyangkal dakwaan Presiden PKR Anwar bahawa parti pimpinannya cuma menerima sisa kerusi pada Pilihan Raya Negeri (PRN) Sarawak ke-12,  18 Disember ini.Bercakap kepada pemberita selepas penamaan calon selesai bagi kerusi Dewan Undangan Negeri (DUN) Padungan hari ini, Chong, bagaimanapun mengakui  bahawa terdapat pihak tertentu dalam gabungan Pakatan Harapan (PH) yang tidak berpuas hati semasa rundingan peruntukan kerusi bagi pilihan raya negeri ini.“Saya fikir itulah yang kita panggil rundingan. Pada penhujungnya, anda tidak boleh menggembirakan semua pihak. Terdapat kerusi yang boleh menang dan kerusi yang lebih sukar.  Ada yang kita kategorikan sebagai kerusi putih, kelabu dan hitam. Kami juga bersaing dalam beberapa kerusi hitam.“Saya tidak fikir itu akan menjadi masalah dan penghalang untuk kerjasama antara parti-parti PH,” kata pengerusi PH Sarawak ituMinggu lepas, Anwar, yang juga pengerusi PH, berkata partinya dilabelkan “tamak” sedangkan ia cuma menerima sisa kerusi Sarawak ketika sedang dibahagikan.Katanya, PKR hanya diberikan kerusi tidak boleh dimenangi yang tidak diinginkan oleh orang lain.Mengenai pencalonannya untuk kerusi DUN Padungan, Chong berkata beliau kini akan menyerahkan nasibnya kepada pengundi.“Saya akan memberi dan menunjukkan yang terbaik kepada mereka dalam jangka masa sehingga hari pengundian,” kata ahli Parlimen Stampin itu.Chong telah beralih ke Padungan daripada kerusi DUN Kota Sentosa yang disandangnya sejak 2006.Pada PRN Sarawak ke-12 ini, kerusi DUN Padungan menyaksikan pertandingan empat penjuru antara  Gabungan Parti Sarawak (GPS), DAP, Parti Bumi Kenyalang (PBK) dan Parti Aspirasi Rakyat Sarawak (Aspirasi).